Qiimaha Waqtigaagu Waa Qiimaha Noloshaada - Daryeel Magazine\nQiimaha Waqtigaagu Waa Qiimaha Noloshaada\nWaqtigu waa waxa ugu qaalisan ee uu qofka ibnu aadamka ahi haysto inta uu nool yahay, waana raasamaalka ugu faa’iidada badan haddii si wacan looga faa’iidaysto oo loo qorsheeyo\nsida ay xikmaddani leedahay (waqtigu waa waxa nolosha laga sameeyo).\nNolosha qiimaheedu waxa ay ku xidhan tahay qiimaha waqtiga iyo ka faa’iidaysigiisa. Haddaba adigu akhriste ma is weyddiisay qiimaha waqtigaaga? Waa su’aal muhiim ah waana su’aasha ugu qaalisan su’aalaha loo baahan yahay inuu qofka caqliga iyo caafimaadka Alle (SWT) siiyay is weydiiyo oo uu garto jawaabta saxda ah ama ku habboon in lagu qeexo\nSu’aashan jawaabteeda waxa si sax ah u helay in yar oo fara ku tiris ah oo dadkeenna ka mid ah, intaas heshayna waa inta yar ee waqtigooda ka faa’iidaystay ee gartay qiimaha uu u leeyahay kuwaas oo uga faa’iidaystay wax badan oo faa’iido u leh naftooda, if iyo aakhirana anfacaya, ha ugu horreeyaan khayrka iyo cibaadada suubbani’e.\nHaddaba nolosha qiimaheedu waa waqtiga, dadkana waxay noloshoodu u kala qiimo badan tahay sida waqtigoodu u kala qiimo badan yahay. Waxa se is weyddiin leh waqtigu miyuu kala qiimo duwan yahay? Jawaabtu waa maya, waqtigu ma kala duwana waxa makhluuqa oo dhan ka siman yihiin waa hal waqti oo isku mid ah se waxa qiimihiisa kala duwaa waa insaanka iyo duruufaha noloshiisa.\nQof waliba isaga ayaa waqtigiisa qiimo gaar ah u yeela. Sida aan ka warqabno qof wal oo koonka saarani waxa uu haystaa ama ku xisaabtamaa sannad 12 bilood ah, bil 30 cisho ah, toddobaad 7 maalmood ah, maalin 24 saacadood ah iyo saacad 60 daqiiqadood ah. Sidaas ayaanu waqtigu weligiina iska beddelin oo waa ta Qur’aanka kariimka ahba inoogu cad in sannadku alle (SWT) agtiisa ka yahay 12 bilood. Taasi waxay kuu caddaynaysaa in insaanku mar walba waqti isku mid ah haysto se uu isagu qiimihiisa mid gaar ah oo aan lala wadaagin ama lagala sinnayn ka dhigan karo. Waxa keli ah ee ka la duwayaa waa sida ay u kala qiimeeyaan iyo faa’iidooyinka ay ka gaadhaan.\nMarar badan ayaad arkaysaa qof yar oo 20 sanno jiray oo nolshiisu ka qiimo iyo faa’iido badan tahay mid 60 sanno jiray. Waxa aad markiiba is weydiinaysaa sidee qofkan 20-ka sanno jiray kan 60-ka jiray uga faa’iido badnaan karaa isaga oo kan 60-ka soo noolaa saddex laab inta uu nool yahay kan kale! Waxa uu uga faa’iido badan yahay kan yari waxa uu si wacan uga faa’iidaystay 20-kan sanno ee uu haystay lagaba yaabaa in aan daqiiqad keliya oo bilaa faa’iido ah ama maalaayacni ah laga helin waqtiga uu noolaa. Halka kan kalena waqtigiisa intii badnayd uu ku dhaafay faa’iido la’aan iyo waxaan dani ugu jirin kaas oo moogganaa qiimaha waqtigiisu leeyahay kadibna is arkay uun isaga oo 60-jir ah oo aan wax faa’iido ahna ka hayn waqtigiisii. (Qoraalkan waxa laga soo xigtay mareegaha Weedhsan.com).\nHalkaa ayuu ka bilaabaa calaacal iyo murugo isaga oo iska qoomamaynaya khasaaraha uu naftiisa baday ee uu ka taagan yahay waqtigii iyo caqligii uu Rabi ugu deeqay iyo noloshiisan bilaa qiimaha ah taasina waa halkay Soomaalidu kaga maahmaahdo (nin yaraan ku loofaray wuxuu lumiyey raacdee). Halka kii yaraa hadduu 60 gaadho uu ku gaadhayo farxad iyo guul iyo nolol qiima leh ileen markii uu waqtiga haystey buu waqtigiisii qiimo u yeelee.\nWaxaa mar walba innagu waajib ah inaan waqtigeenna uga faa’idaysanno sida ugu habboon kagana faa’iidaysanno waxa Alle (SWT) raalligelinaya, si aad adiguna ugu noolaato nolol aad raalli ku tahay.\nWaxyaabaha aan kaga faa’iidaysan karno waqtigeenna maxaa ka mid ah?\n1. Cibaado suubban oo aan Allihii ina abuurtay (SWT) ku caabudno oo aynu si wacan u garano sababta la inoo abuuray inay tahay in aan Alle keligiis (SWT) u caabudno waa ku Alle inoogu sheegay Qur’aanka (Jinka iyo insiga umaanaan abuurin inay na caabudaan mooyaane).\n2. Innaga oo kaga faa’iidaysanayna cilmi aan baranno kaas oo noqonaya ka ina anfacaya nolosha adduunka iyo ta aakhira labadaba cilmigaas oo uu ugu horeeyo barashada kitaabka alle ee kariimka ah.\n3. Ina aan nafaheena ku waajibino samaynta wanaagga, wanaaggaas oo aynu usamaynayno nafeheenna iyo walaalaheenna kaleba innaga oo ku caawinayna walaalaheen wax kasta oo wanaag ah sida (innaga oo wax wanaagsan farna, sadaqo siinna, dhib haysatey uga gargaarna, ka bukaanka ah soo booqanna, i.w.m.).\nWaa in aan muhiimadda koowaad ka dhignaa saan waqtigeenna wax anfac inoo yeelanaya if iyo aakhiraba ugaga faa’iidaysanno. Ma ogtahay in imaamkii weynaa ee Bukhaari uu cilmigiisu ka badnaa cimrigiisa; taasna uu ku mutaystay dedaalkii badnaa iyo sidii wacnayd ee uu qiimaha waqtigiisa u bartay.\nQofka bani’aadamka ahi waa maalma yar inta uu nool yahay iyo waqtiga uu haysto hadduu ka faa’iidaysto wuu guulaysan haddii u garan waayana wuu khasaari. Xikmad baa tidhaahda (ogow ibnu aadam waxa tahay maalmo is daba socda mar kasta oo maalmahaa mid ka mid ahi tagtana waxaa tegay badhkaa).\nNolosha oo dhami waa saddex maalmood:\n1. Shalay: Waa maalin tagtay oo aan kugu soo laabanayn waxii ay guul iyo khasaareba lahayd way la tagtay, mana soo ceshan kartid. Waxa se laga yaabaa haddii aad tahay qof dhugasho leh inaad haddana si dadban uga faa’iidaysato maalintaa ku dhaaftay ee aan soo noqoshada lahayn. Waxa su’aashu tahay, sidee ayay suurto gal u tahay inaad tidhaa waqti tagay ayaan ka faa’iidaysanayaa? Way fududdahay, waxaana garan kara kaliya qof caqli u saaxiib ah. Ugu horrayn, waa inaad dareento wixii ku seegay shalay kuna dedaasho in aanay dib u dhicin si ay dawo ugu noqoto soo noqnoshada marxaladda caynkaas ah.\n2. Maanta: Waa maalinta ugu qaalisan cimrigaaga waana raasammaalka ugu weyn ee aad haysato. Waa maalinta ugu qaaalisan noloshaada qiimaha noloshaada oo dhamina waxay ku xidhan yihiin saacadaha yar ee ku jira noloshaada, qiimaheeduna waxa ay noqonaysaa sida aad hadba ugu faa’iidaysato oo keliya waayo manta markaad ka faa’iidaysato berrina waad ka faaidaysankartaa iyo cimrigaaga oo dhanba laakiin se hadaad maanta lumiso beritana waad lumin sidaasaanad ku lumisay noloshaadii oo dhan waxaa la yidhi (qofka waxa jooga aan garani waxa soo socda ma garto).\n3. Berri: Berriyeey maxaa tahay? waa maalin maqan mana garan kartid waxa ay kuu sido waxay noqon inaad gaadhi iyo in kale alle (SWT) ayaa keligii og berri iyo waaayaheeda mana aha inaad ku xisaabtanto waxanad garanayn wax ay noqon (haddaad waa bariisato ha sugin in aad galabaysato hadii aad galabaysatana ha sugin in aad waa bariisato) Waayo ma ogid inaad subax leedahay iyo in kale, laakiin maanta ka dhig maalinta guushaada camalkaaga iyo hawlahaagana u samee sida ugu wacan ee ugu quruxda badan hammigaaga iyo dadaalkaagana isugu gee saad manta u guulaysan lahayd) taasina waa sirta nolasha sarraynta iyo farxadda waxa aa la yidhaahdaa (qaamuuska waqtiga kelmed keliya ayaa ku jita kelmedaasina waa – iminka ama hadda – macnihii waa daqiiqadaa aad hadda joogto oo keliya). Taasina waxa ay kuu caddaynaysaa in waxa aad haysataaba yahay daqiiqaddaa aad joogto oo keliya, qiimaha noloshaaduna waa hadba inta ku soo marta sida aad uga faa’iidaysato.\nWaqtiga qiimihiisa in badan baa diinteennu innagu boorirsay ka faa’iidaysigiisa kaas oo aan ka soo qaadan karno Xadiiskii shariifka ahaa: shan ka faa’iidayso shan ka hor. Waxaa ka mid ahaa shanta: ka faa’idayso firaaqadaada mashquulkaaga ka hor. Carabtuna waxa ay ku maahmaahaan: qof waliba waa ina maalintii in ka badan inta uu yahay ina aabbihii.\nXikmado iyo meelo badan oo diinteena ka mid ahba waxaa kaaga muuqanaya oo ay ina farayaan waa qiimaha waqtigu leeyahay inagana sida inagu waajibka ahi waa in aan ka faa’iidaysanaa maalmaha nolosheena si aan ifka sharaf iyo cisi ugu noolaano aakhirana camal wanaagsan oo ina anfaca aynu u kasbano, waa in aad noqotaa qof noloshiisa iyo naftiisa toona aan faa’iido la’aanta iyo maalaaa yacnigu boos ka lahayn oo aanay uga bannaanayn.\nSi haddaba aad u xaqiijiso arrintan waa in aad habeen kasta intaa aanad seexan xisaabtantaa oo xisaab xidh ku samaysaa waqtigii aad maanta soo qaadatay iyo waxa aad kaga faa’iidaysatay, waa in aad ogaataa saacad walba iyo halka ay kaaga baxday iyo waxa aad ku qabatay, adigoo iskale mid dhigaya sidii nin meherad leh oo kale oo habeenkii xisaabinaya meheradiisa si uu u ogaado waxa uu faa’iiday iyo waxuu khasaaray iyo weliba waxa uu berri la shaqa tagayo intaba.\nTaasi waxay kuu fududaynaysaa inaaad ogaato waqtigaagii iyo sida aad manta ku qaadatay haddii maxsuulku kuu sooboxo guul aad baan kuugu hanbalyaynayaa waxaanad tahay qof noloshiisa guul ka jooga, hadii kalena waad khasaartay ee nafta ku dhiiri geli in aanad dib u khasaarin oo aad khasaarahaga guul ku bedesho sida ugu dhaqsaha badan allena (SWT) talo saaro keligii ayaa awooda inuu wax hagaajiyo’e.\nMaskaxdaadana ku hay xikmada odhanaysa (maalintaadu yaanay kugu dhaafin faa’iido la’aan maalkaagana ha dhigin wax ku qabad la’aan waayo cimrigu wuu ka gaabanyahay in dhammaado faa’iido la’aan, maalkuna wuu ka yaryahay in la dhigo wax qabad la’aan).\nOgow oo ogow qofka caqliga badani suura gal kama aha inuu waqtigiiisu maala yacni iyo faa’iido la’aan ku dhaafo, maalkiisana ku lumiyo wax aan faa’iido lahayn iyo khayr toona.\nUgu danbayntii waa in aad uga faaidaysataa waqtigaaga sidii qof berri dhimanaya oo kale adiga oo fulinaya wax kasta oo waajib ku saran ah ugana soo baxaya habka ugu habboon una dhammaystiraya haday cibaado tahay iyo hadday camal adduunyo oo wacan tahayba kuna xisaabtan in marka aad xasilo oo siday tahay aad uga soo baxdo meelaysana arrintaada aakhiro uu ka adduunkuna isaga oo khasban kuu imanayo.\nWaxa cirka lagu gaadhay waa waqti laga faa’iidaystay iyo buuraha figtooda, badda gunteeda waxaas oo dhana waxaa kasii saraysa janada fardaywasa ee ku dadaal saad if iyo aakhiraba ugu guulaysan lahayd kana faa’iidayso daqiiqada aad haysato.\nEng. Axmed Ismaaciil “Gaashaanle”\nAkhrisku Waa Furaha Aqoonta, W/Q: Maxmed Badel Cali “Taqwiim” Google Oo Ka Tallaabsatatay Shirkadda Apple Noqotayna Shirkadda Aduunka Ugu Qiimaha Badan Sidee U Hagi Kartaa Noloshaada? Sidee U Hagi Kartaa Noloshaada? QEYBTII 2-AAD


Kenya oo sheegtay inay duqaynayso magaalooyin badan oo qaar Muqdisho ku dul-yaallaan iyo digniin ay shacabka u dirtay | Berberanews.com\nHome WARARKA Kenya oo sheegtay inay duqaynayso magaalooyin badan oo qaar Muqdisho ku dul-yaallaan...\nKenya oo sheegtay inay duqaynayso magaalooyin badan oo qaar Muqdisho ku dul-yaallaan iyo digniin ay shacabka u dirtay\nNairobi-(Berberanews)- Dowladda Kenya ayaa sheegtay inay ku weerari doonto Al-Shabaab meelo fog oo ka mid ah koonfurta Soomaaliya. Waxaanay shacabka uga digtay inay ka fogaadaan goobaha ay Al-Shabaab ku sugan tahay.\nAfhayeen u hadlay Ciidanka Millateriga ee Kenya, Colonel Cyrus Oguna, ayaa sheegay in weerarrada meelaha ay ku qaadi doonaan ay ku jirto magaalada Afgooye. Afgooye oo u dhaw magaalada Caasimadda Soomaaliya ee Muqdisho, ayaa waxa ku nool kumannaan dad ah oo ku barakacay dagaallada iyo abaaraha ka jira dalka soomaaliya soo barakacay.\nWaxaa kale oo ay sheegtay dawladda Kenya inay weereri doonaan magaalooyinka Dekedaha leh ee ay Kooxda Al-Shabaab ka taliso.\nAfhayeenka Kenya u hadlay Millateriga waddanka Kenya waxa uu uga digay dadka rayidka ah inay ka fogaadaan meelaha ay Al-Shabaab ka hawlgalaan, si ay uga badbaadaan duqaymaha kala duwan ee ay diyaaradaha dagaalka ee Kenya ka fulin doonaan deegaannadaas.\nTan iyo markii Kenya ay weerarka ku qaadday Al-Shabaab laba bilood ka hor, dayaaradaha dagaalka ee Kenya waxay garaaceen goobo la sheegay inay Al-Shabaab ku lahaayeen saldhigyo Ciidan.\nCiidanka Kenya waxa ay Koonfurta Soomaaliya ka joogaan saddex goobbood, laakiin wax horumar weyn ah kamay sameyn tan iyo markii halkaasi la geeyay badhtamihii bishii Oktoobar ee sannadkan, inkasta oo ay jiraan sheegashooyin badan oo Kenya ay ku doodday inay ku wiiqday cudduddii Millateri ee Malleeshiyada Al-Shabaab.\nPrevious articleDr. Gabboose oo ka hadlay dhibaatooyin dalka iyo dadka ku baahay oo uu afka ka dhawri jiray muddadii uu Wasiirka ahaa\nNext articleWind is blowing on the Arab spring Djibouti?


Adduunka iyo Fayraska Koroona Dabadii | Youval Noah Harari – Vol: 01 – Cad: 47aad – Indheergarad\nHomeTurjumaadAdduunka iyo Fayraska Koroona Dabadii | Youval Noah Harari – Vol: 01 – Cad: 47aad\nMarch 28, 2020 Tilmaame Guutaale Turjumaad 0\nIndheergarad – Maarso 28, 2020 – Sooroga – Vol: 01 – Cadadka: 47aad\nAadanuhu hadda waxa ay waajahayaan dhibaato caalamiya. laga yaabaa in ay tahay dhibaatadii ugu waynayd ee jiilkan. Go’aannada ay qaataan dadku iyo dawladduhu is-buucayadan soo socda ayaa qaabayn doona adduunka sannadada imaan doona. Ma saamayn doonaan oo kaliya hababkeenna daryeelka caafimaad oo kaliya, balse, dhaqaalaheenna, siyaasadda iyo dhaqanka. Waa in aynnu la nidaamnaa ficil qorshaysan si degdeg ah. Waa in aynnu sida oo kale xisaabta ku darsanaa cawaaqibyada fog ee ka dhalan karta ficiladeenna. Kala doorashada baddiilka (Alternatives), waa in aynnaan is-waydiin oo kaliya, sidee looga gudbaa khatartan degdeg ah, balse, adduun noocee ah ayeynu dhaxli doonaa kaddib marka aynnu ka gudubno duufaantan. Haa, duufaantan waa dhaafi doonaa, aadanuhu waa badbaadi doonaa, badankeennu waxa aynnu ahaan doonaa kuwo weli nool- balse, waxa aynnu ahaan doonaa adduun ka duwan kan maanta.\nKuwo badan oo xaaladdo degdeg ah oo ku meel gaar ah ayaa noqon doona kuwo sii jira. Taasi waa dabeecadda xaaladdaha degdeg ah. Waxa ay horay u soo dhigaan hababka taariikheed. Go’aanno qaadan lahaa xilliga xaaladdu caadi tahay sannado badan ayaa lagu meel marinayaa saacado. Qaan-gaar la’aanta iyo weliba tiknooloojiyada khatar badan ayaa la hawl galinayaa. Waayo khatarta in aan waxba la qaban baa ka wayn. Dhammaan dalalkii ayaa hadda isku beddalay Guinea-pigs oo si baaxad wayn loogu samaynayo tijaabo bulsheed. Maxaa dhacaya marka qof walba shaqadiisa ka gudanayo guriga, laguna wada xiriirayo masaafo ahaan (distance)? Maxaa dhacaya marka dhammaan is-kuulada iyo jaamacadduhu ku baxaan qaab Online ah? Xilliga caadiga ah, dawladdaha, ganacsiyada iyo gudiga waxbarashadu ma yeelayaan in ay sameeyaan tijaabadaas, balse, wakhtigan maaha mid caadi ah.\nXilligan dhibaatada, waxa aynnu waajahaynaa labo doorasho oo gaar ah oo muhiim ah. Kan koowaad waa kan u dhaxeeya kalitalisnimada kormeereed (Totalitarian surveillance) iyo awoddaynta muwaadiniinta (Citizen Empowerment). Kan labaadna waxa uu dhaxeeyaa go’doominta daleed (Nationalist Isolation) iyo isku duubnida adduunka (Global Solidarity).\nKormeeridda Maqaarka Hoose (Under-the-skin Surveillance)\nSi aad u joojiso cudurkan saf-mareenka ah, dhammaan dadku waxa ay u baahinyihiin in ay raacaan xeerar goonniya. Waxaa jira labo hab oo lagu gaaro. Habka koowaad waxa weeye in dawladdu ku samayso dadka kor-joogtayn joogt ah, kuwa xeerka jabiyana lagu ciqaabo. Maanta, waa markii koowaad taariikhda aadanaha, tiknooloojiyadu macquul ka dhigtay in kor-joogtayn lagu sameeyo qof walba wakhti kasta. Konton sanno ka hor, KGB ma awooddin in ay la socoto muwaadinka Soofiyeedka ee ka jooga 240m labaatan iyo afar saac ee maalintii. Xattaa ma awooddin KGB in ay si heersare ah u maamusho xogtii la soo aruuriyey. KGB waxa ay ku tiirsanayd sirdoonka dadka iyo lafo-gurkooda. Mana saamayn karayn in ay sirdoonkooda la socodaan muwaadin kasta. Balse, hadda dawladdu waxa ay ku tiirsantahay tiknooloojiyad mar walba joogto ah iyo Al-goriisam awood badan leh, halkii ay kaga tiirsanaan lahayd sirdoonka dadka.\nDagaalka ka dhanka ah oo ay kula jiraan fayraska saf-mareenka ah ee Karoona dhowr dawladdood ayaa is-ticmaalay agabka wax lagu kormeero (Surveillance tools). Kiiska ugu muhiimsan ee laga xusi karano waa kan Shiinaha. Iyagoo si dhow u kormeeraya taleefanada gacanta, samaynaya in la isticmaalo boqolaal milyan oo kaamiro oo lagu aqoonsanayo wajiyada iyo in dadka amar lagu siiyo in hubiyaan, diraan heerkulka jirkooda iyo weliba xaaladdooda caafimaad, dawladda Shiinaha maaha oo kaliya kuwo markiiba sheegaya kuwo looga shakiyo in qabaan fayraska Karoona, balse, waxa ay la socdaan qof walba dhaqdhaqaaqiisa waxayna sheegayaan cida uu xiriir la sameeyey. Tiro ablikayshano talafeenka gacanta ah ayaa uga digaya muwaadiniinta dadka u dhow ee qaaday fayraska.\nWax ku Saabsan Sawirka (About the Photography)\nSawirradan la socda maqaalkan waxaa laga soo qaaaday Webcams wadooyinkii Talyaaniga oo saxare u muuqda marka kor laga fiiriyo. Waxaa helay, oo ka faa’daystay Graziano Panfili sawir qaade hadda ku nool xaalad karantiin ah (Lockdown).\nTiknooloojiyada noocan oo kale ah kuma koobna Bariga Aasiya oo kaliya. Raa’sul wasaaraha Israa’iil ayaa dhowaan soo saaray amaro ah in loo daabulo Wakaalada Amaanka ee Israa’ii tiknooloojiyada wax lagu kormeero (Surveillance Technology) sida caadiga waxaa loogu talo galay kayd lagu la dagaalamo arggagixisada, balse, hadda waa in lagu raadraaco dadka la buka fayraska Karoona Markii ay gudiga baarlaamaanka ah ee joogtada ah diideen in ay dalabkaas sharciyeeyaan Netanyahu waxa uu isticmaalay dikrayto xaalad degdeg ah.\nWaxaaba macquul ah in lagu dooddo waxan wax cusub kuma jiraan. Sannadihii ugu danbeeyey dawladda iyo kambaniyada waa wayn ba (Corporations) labaduba waxa ay ahaayeen kuwo isticmaala tiknooloojiyad casriya taas oo lagu raadraaco, lagu kormeero loogana faa’iidaysto dadka. Balse, haddii aynnaan taxadar muujin fayraskan saf-mareenka ah waxaa laga yabaa si kasta ha ahaatee in uu astaan u noqdo xaalad kormeer oo taariikhiya. Maaha oo kaliya in xaalad caadi ah ka dhigto daabulida agabka wax lagu kormeero dalalka markii horeba iska diiday, balse, in ay tilmaan u tahay is-beddal lagaga imaanayo kormeerida maqaarka dushiisa ilaa kormeerida maqaarka hoostiisa (under-skin).\nWeli, marka fartaadu taabato shaashada moobaylkaaga, kuna dhufato linki dawladduna ay rabtay in ogaato waxa saxda ah oo fartaadu kilik (click) garaysay, fayraska karona dartii, dantii dawladda hadda waa is-beddeshay. Hadda dawladdu waxa ay doonaysaa in ay ogaato heer kulka fartaada iyo garaaca dhiigaaga ee maqaarka hoostiisa.\nMacaanka Xaaladdaha Degdega (The Emergency Pudding).\nMid kamid ah dhibaatooyinka aynnu waajahayno marka aynnu ka shaqanayno meel la is kormeerayo ayaa ah in aynnan ogayn sida la innoo kormeerayo iyo waxa la imaan doonto sannada soo socda. Tiknoloojiyada wax lagu kormeero (Technology Surveillance) ayaa ah mid si degdeg ah horumar u samaynaysa, wax u muuqday sayniska khiyaaliga ah (Science-fiction) toban sanno ka hor ayaa maanta ah war hore (Old news). Inkasta oo ay tahay fikrad la tijaabiyey, ka soo qaad in ay dawladdu dalbato in muwaadin walba xirto qalabka lagu la socda jirka iyo dabaceedaha gaarka ah ee qofka, gaar ahaan wadno garaaca iyo heer kulka jirka (Biomatric bracelet) labaatan iyo afar saac ee maalintii. Maxsuulka xogta waxaa kaydinaya, haddana falan-qayn ku samayn doona Al-goriisam dawladdu leedahay. Al-goriisam kaasi waxa uu awood u leeyahay in uu ogaado in aad xanuusantahay ka hor inta aadan adigu ogaan, waxa ay sida oo kale ogaan halkee baad ku sugnayd iyo weliba cidda aad la kullantay. Xiriirsanaanta gudbinta fayraska waxaa laga yabaa in la soo yareeyo ama la soo af-jaro. Qalab noocaas oo kale ah waxaa laga yabaa in uu soo af-jaro cudurkan saf-mareenka ah. War aad u wanaagsan, sax?\nDhibtu waxa weeye, dabcan, taasi waxa ay sharciyad siinaysaa kormeerid cusub (New Surveillance) oo arggagax leh. Haddii aad ogtahay, tusaale ahaan in aan daawaday Fox News halkii aan ka daawan lahaa CNN taasi waxa ay wax kaa baraysaa aragtidayda siyaasaddeed iyo weliba laga yaabee tan shakhsiyadayda. Haddii aad awood u leedahay in aad kormeerto waxa ku dhacaya heerkulka jirkayga, cadaadiska dhigayga iyo wadno garaacayga marka aan daawanayo muuqaal, waxaad ogaanaysaa waxa iga farxiya, waxa iga oohiya iyo waxa iga caraysiiya.\nWaa muhiim in aad xusuusnaato in carada, faraxadda, caajisnimada iyo jacaylku in ay yihiin daahiro bayloojiya (Biological Phenomena) sida qandhada iyo qufaca. Isla tiknooloojiyada sheegaysa qufaca waxa ay awood u leedahay in ay sheegto qosolka. Haddii kambaniyada waa wayn iyo dawladduhu bilaabaan in ay ka faa’idaystaan qalabka lagu la socda dabeecadaha gaarka ah ee qofka waxa ay ka ogaan karaan shakhsiyadeenna si ka wanaagsan sida aynnu innagu u ognahay. Ma sadaalin karaan oo kaliya dareemaheenna, balse, waxa ay ka faa’idaysan karaan dareemaheenna, waxa aynna inna ka gadi karaan wax walba oo ay rabaan- haddii ay noqoto badeecad ama siyaasad.\nQalabka lagu socdo dabeecadaha gaarka ah ee qofka waxa ay ka dhigi karaan Cambridge xogta lagu la fo guro (Cambridge Anlytica’s Data) xeeladdeeda lagu jabsado mid u muuqata xillgii dhagxaanta (Stone age). Bal sawirro Waqooyiga Kuuriya sannadka 2030 markaas oo muwaadin kasta laga rabo in uu xirto qalabka lagu socdo dabeecadaha gaarka ah iyo jirka qofka labaatan iyo afar saac ee maalintii. Haddii aad dhagaysato khudbad uu jeedinayo hoggaamiyaha wayn, qalabkuna uu sheego in aad caraysan tahay, waad tagtay.\nDabcan, waad ka dhigi kataa qalabka wax lagu la socdo (Biometric Surveillance) mid ku meeel gaar ah, kaas oo la isticmaalayo inta lagu jiro xaaladda degdeg ah. Marka ay dhammaatano la qaadayo. Balse, go’aanada ku meel gaarka ahi waxa ay leeyihiin dabeecado aan wanaagsanayn oo ah in ay sii jiraan, gaar ahaan mar walba oo ay jiraan xaaladdo degdeg ah oo qarsoon. Dalkayga hooyo ee Israa’iil, tusaale ahaan ayaa ku dhawaaqay xaalad degdeg ah oo ku meel gaar ah intii lagu gudo jiray dagaalkii madax-banaanida ee sannadkii 1948 kaas oo lagu meel mariyey tiro amaro ah oo lagu faaf-reebayo saxaafada, la wareegida dhulka iyo xeer gooniya si loogu samayato macmacaan (kugu ciyaari maayo). Dagaalkii madax-baanaanida waa mid waa hore lagu guulaystay, balse, Israa’iil kuma dhawaaqin in xaaladdii degdeg ahayd dhammaatay. Waxa ay ku guuldarraysatay in ay baabi’iso amaro badan oo ku meel gaar ahaa kuwaas oo la qaatay sannadkii 1948 (xaaladdii degdeg ahayd ee sannadkii 1948 nasiib wanaag waxaa la qaaday sannadkii 2011).\nXattaa, marka la soo af-jaro fayraska Karoona, qaar kamid ah dawladdaha u ooman xogta waxay ku dooddi doonaan in la sii joogteeyo agabka lagu la socda xogta khaaska ah ee qofka, maxaa yeelay cabsida laga qabo fayraska Karoona oo mar labaad dilaaca ama maayee xanuunka Ebola oo ka soo bixi kara mar kale bartamaha Africa ama mayee … waad heshay fikrada. Dagaalka ugu culus dhowaanahan waxa uu ka socday xogaheenna khaaska ah. Dhibaatada fayraska Karoona ayaa laga yabaa in ay sii xoojiso dagaalka. Goortii dadka la kala dooran siiyo xogta shakhsiga ah iyo caafimaadka, badanaa dadku waxa ay door bidaan caafimaadka.\nSaabuunta Booliska (The Soap Police).\nIn dadka la waydiiyo in ay kala doortaan xogaha khaaska ah (Privacy) iyo caafimaadkooda (Health) waa halka dhibtu taal. Maxaa yeelay waa doorasho khaldan. Waxa aynnu xaq u leenahay in aan helno labadoodaba. Waxa aynnu dooran karnaa in aan difaacano caafimaadkeenna, joojinona fayraska Karoona ee saf-mareenka ah, maaha in ay bilowno hirgelinta nidaam kalitalisnimo oo wax kormeera (Totalitarian Surveillance Regime), balse, in la awooddeeyo muwaadiniinta (Empowering Citizens). Isbuucyadii ugu danbeeyey dedaaladii guulaystay ee lagu tacaalaayey fayraska Karoona ee saf-mareenka ah waxaa la yimid Koonfurta Kuuriya, Singaboor iyo Taiwan. Inkasta oo ay dalalkani la yimaadeen agab (Application) lagu tixraacayo, waxa ay ku tiirsanaayeen tijaabo gun-dheer, soo sheegida xogo daacad ah iyo rabitaan in la shaqeeyeen muwaadiniintooda oo ah kuwo wacyi fiican leh.\nKormeerida dawladda dhaxe (Centralised Monitoring) iyo ciqaabida aadka u daran maaha hababka kaliya ee dadka ka dhigaya in adeecaan sharciga. Marka dadka loo sheego xaqiiqooyinka cilmiga ku salaysan, dadkuna aamminaan xogta ay sheegayso dawladdu, dadka waxa ay qabanayaan wax saxda ah, iyagoo aan u baahnayn in uu ilaaliyo walaalka wayn (Big Brother). Bulsho wacyi fiican leh oo is-diraysa baa ka wanaagsan ayaa badanaa ka awood badan, oo ka wanaagsan mid boolis ilaalinaayo oo jaahil ah.\nKa soo qaad, tusaale ahaan in aad saabuun ku dhaqdo gacmahaaga. Tani waa mid kamid ah waxyaabaha ugu sarreeya ee aadanuhu nadaafad ahaan horumar ka sameeyey. Ficilkani yari waxa uu badbaadiyaa nolasha malaayiin qof sannad walba. Inkasta oo aynnu iska dhaxalnay innagu, waxa ay ahayd qarnigii sagaal iyo tobnaad markii saynisyahanadu ogaadeen muhiimada ay leedahay in gacmaha lagu dhaqdo saabuun. Wixii ka horreeyey xattaa dhakhtarada waxa ay isaga gudbi jireen dhowr qaliin iyaga oo aan dhaqin gacmahooga.\nMaantase bilyan dad ah baa maalin walba gacmahooga dhaqa. Maaha in ay ka baqayaan saabuunta booliska (Soap Police) balse, waa in ay fahmeen xaqiiqada. Gacmahayga waxaan ku dhaqaa saabuun, maxaa yeelay waxaan maqlay in fayraska iyo bakteeriyadu, waxaan fahmay in ay noolahan yaryari (Tiny organism) ay sababaan xanuun, waxaan kaloo ogahay in saabuuntu disho.\nBalse, si loo gaadho in dadku raacaan loona helo oo wado-shaqayn heer sare ah waxaad u baahantahay aaminaad. Dadku waxa ay u baahanyihiin in ay aaminaan sayniska, dawladda, iyo warbaahinta. Dhowrkii sanno ee ina dhaafay, siyaasiyiin masuuliyada ka maran ayaa si cad u curyaamiyey sayniskii, dawladdii iyo warbaahintii. Waxaaba laga yabaa in siyaasiyiintaa ka maran masuuliyada in ay isku beddelaan kali-taliyaal, iyagoo sabab uga dhigaya in aan waxba lagu aamini karin shacabka.\nSida caadiga ah, aaminaadii sannado badan la soo burburinaayey laguma dhiso karo hal habeen. Balse, hadda maaha xilliyadii caadiga ahaa. Marka lagu jiro dhibta, maskaxdu waxa ay awood u leedahay in ay si degdeg ah isku beddesho. Waxaa laga yabaa in ay adiga iyo carruurtada idin dhextiil dood aan wanaagsan, balse, marka ay dhacdo xaalad degdeg ah, waxaas si degdeg ah ula soo baxaysaa aaminaad iyo saaxiibtinimo idiin qarsoonayd. Waxaadna u kala ordaysaan caawinta midba midka kale. Halkii aad ka dhisi lahayd nidaam lagu kormeero dadka, maaha wakhti danbe in dib loo dhiso aaminaada sayniska, dawladda iyo warbaahinta. Waa in aynnu ka faa’idaysanaa tiknoolooniyada cusub, iyadoo awood la siinayo muwaadiniinta. Waxaan door bidayaa in aan ogaado heer kulka jirkayga, garaaca dhiigayga, balse, waa in aan xogtayda loo isticmaalin in aannay dhisan dawlad kali-talis ah. Halkii, waa in ay noqotaa xog iga dhigaysa mid wacyi sare leh iyo mid ka dhigaysa in dawladda lala xisaabtamo.\nHaddii aan labaatan iyo afar saac ee maalintii aan la socdo xaaladdayda caafimaad ogaan maayo oo kaliya in aan halis ku ahay dadka kale, balse, dabeecadaha ka qayb-qaadanaya caafimaadkayga. Haddii aan helayo xisaab iyo xog lagu kalsoonaar karo oo ku saabsan faafida fayraska Karoona, waxaan ogaan karaa in dawladdu ii sheegayso run iyo ay la timid siyaasad ay kula dagaalamayso fayraskan saf-mareenka ah. Xusuusnow mar walba tiknooloojiyada dawladdu u adeegsanayso in ku kormeerto dadka, waxaa sida oo kale loo adeegsan karaa in lagu kormeero dawladda qudheeda. Fayraska Karoona ee saf-mareenka ah waxa uu noqon doonaa imtixaan wayn oo muwaadineed. Maalmaha imaan doona, waa in qof walba ka doortaa aaminaada xogta sayniska iyo khuburada caafimaadka, aragtiyaha aan salka iyo raadka lahayn ee shirqoolka iyo siyaasiyiinta danlayda ah. Haddii aynnu ku fashilano in aan qaadano go’aanka saxda ah, waxaa laga yabaa in iska wareejino xorriyadeennii ugu qaalisanayd, innagoo ku fakerayna in sidaasi tahay qaabka kali ah oo aynnu ku ilaalin karno caafimaadkeenna.\nWaxa Aynnu u Baahanahay Qorshe Caalamiya (Global Plan).\nGo’aanka labaad ee muhiimka ah ee aynnu waajahayno ayaa ah kan u dhaxeeya go’doominta daleed (Nationalist Isolation) iyo isku duubnaanta dhammaan adduunka (Global Solidarity). Fayraskan saf-mareenka ah iyo dhibaatada ka dhalatay ee dhaqaale burbur labaduba waa dhibaatooyin caalamiya (Global Problems). Waxaanna lagu xalin karaa in dalalku dhammaan ka wada-shaqeeyaan (Global Co-operation).\nUgu horreyn si looga guulaysto fayraskan waxa aynnu u baahanahay in dhammaan dalalku aynnu wadaagno xogta. Taasi waa faa’iidada ay dadka ka haystaan fayraska. Karoona fayraska Shiinaha iyo Karoona fayraska Maraykan isma dhaafsan karaan sida aadanaha loogu gudbiyo fayraska. Balse, Shiinuhu waxa uu siin karaa Maraykanka cashar muhiim ah oo ku saabsan fayraska Karoona iyo sida loola tacaalo. Xogta uu daaha ka qaada subaxii dhakhtarka Talyaani ee Milan joogaa ayaa badbaadin karta nafo badan oo reer Tahran ah fiidkii. Marka ay dawladda Ingiriis ka labo labayso dhowr siyaasaddood waxa ay talo ka heli kartaa Kuuriya oo dhibtan soo martay bil ka hor. Si ay tani u dhacdo waxa aynnu u baahanahay wada-shaqayn iyo is-aaminaad.\nDalalka waa in ka go’antahay in wadaagaan xogta si daah-furan aynna noqdaan kuwo talo raadsada iyo weliba kuwo awoodda in ay aamminaan xogta iyo aqoonta ay heleen. Waxa kale oo aynnu u baahanahay dedaal caalamiya si aynnu u soo saarno una qaybino qalabka caafimaadka, weliba qalabka tijaabada lagu qaado iyo mashiinada neefsashada (Respiratory machines). Halkii uu dal walbaa uu u hawl-gali lahaa kaligiis, kaydsan lahaana qalab walba oo uu helo, dedaalada wada-shaqayneed ee caalamiga ah ayaa soo dedejin karta wax soo saarka, xaqiijin kartana qalabka lagu badbaadinayo dadka in loo qaybiyo si caddaalad ku jirto. Sida dal walba u qarameeyo warshadihiisa muhiimka marka uu ku jiro dagaal dagaalka adaanaha ee ka dhanka ah fayraska Karoona waxa ay innoo ka baahanyihiin in aadanaha u fekerno (Humanise) marka la soo saarayo waxyaabaha muhiimka ah. Dalalka qaniga ah ee uu ka jiro kiisaska kooban ee fayraska waa in ay u diraan dalalka saboolka ah ee uu ka jiro kiisas badan oo fayraska ah qalabka muhiimka ah, isagoo aaminaya in marka u baahanyahay taageero uu ka helayo dalalka kale.\nWaa in aynnu sidoo kale u fekernaa in dalalka ay ka jirto kiisaska kooban ee fayraska uu diraa dhakhaatiirta caafimaadka dalalka uu ka jiro kiisaska faraha badan ee fayraska, si ay u caawiyaan xaaladda ay u baahanyihiin, sida oo kalenna khibrad uga bartaan. Haddiiba fayraska saf-mareenka ah uu jihada kale aado caawinaadu aado dhanka kale. Wada-shaqaynta caalamiga ah sidoo kale waxa ay geli karaa dhanka dhaqaalaha. Ka soo qaad dabeecada dhaqaalaha iyo xiriirsanaanta dalabaadka, haddii dawlad kastaa ay kaligeed wax iska qabsato iyadoo aan ahmiyad siinayn kuwa kale, natiijadu waxa ay noqonaysaa qas iyo mid dabo-dheeraata. Waxa aynnu u baahanahay qorshe ficil oo caalamiya, waxa aynnuna ugu baahanahay si degdeg ah.\nSida oo kale waxa aynnu u baahanahay heeshiis caalamiya oo khuseeya safarka. Xayiraada safarada caalamiga ah bilooyin waxa ay abuuri doonaan dhibaatooyin kale, wax aynna adkayn doontaa dagaalka lagu la jiro fayraska Karoona. Dalalku waxa ay u baahanyihiin in ay wada-shaqeeyaan si ugu yaraan safarada muhiimka ah, sida: saynisyahanada, dhakhtarada, wariyaasha, siyaasiyiinta iyo ganacsatadu isaga gooshaan adduunka. Tan waxaa lagu gaari karaa iyadoo la helo heshiis caalamiya iyadoo dadka safraya lagu sii baarayo dalalkooda. Haddii aad ogtahay in dadka la soo hubiyey loo oggolyahay diyaarada waxaad u oggolaanaysaa dalkaaga.\nNasiib-darro, dalalka wakhtigan way adagtahay in ay intan sameeyaan. Curyaamin wadareed ayaa dib-u-dhigtay beesha caalamka. Waxa ay u muuqata in aannay jirin wax hoggaamin ah. Mid la rejaynaayey ayaa ahayd in isbuucyadii ina dhaafay la rabay in uu qabsoomo shir degdeg ah oo ay isugu imaanayaan dalalka ku bahoobay G7, si ay ula yimaaadaan qorshe guud. G7 waxa ay qabteen shir ku qabsoomay muuqaal isbuucan kamana soo bixin qorshahaasi. Dhibaatooyinkii hore ee adduunku soo maray, sida: dhaqaale burburkii 2008 iyo fayraskii saf-mareenka ahaa ee Ebola, dawladda Maraykan waxa ay ciyaartay doorkeedii hoggaamineed ee adduunka, balse, nidaamka Maraykan ee maanta jiraa waxa ay u muuqaata in uu doorkaas ka haajiray. Waxa uu cadeeyey in uu danaynayo saraynta Maraykan in ka badan mustaqbalka aadanaha.\nMaamulkani xattaa waxa uu meel cidlo ah kaga tagay xulafadiisii ugu dhowayd. Markii uu mamnuucay safarada Yurub oo dhan, dhib wayn ba kuma hayn in uu sii siiyo wax ogaysiin ah. Ha ka la tashado oo kaliya reer Yurub amarada aadka u daran (Drastic measures). Waxaaba fadeexaysay dalka Jarmalka, kaas ku dacwaysay in uu u soo gudbiyey hal bilyan farmasiiyada Jarmalka kuwaas oo uu rabay in uu ka iibsado xaquuqda gaar ahaaneed ee talaalka cusub ee Covid-19. Xattaa haddii maamulkan hadda jiraa uu beddelo dhaqankaas oo la yimaado qorshe caalamiya, dalal faro ku tiris ah baa raacaya dal aan masuuliyad qaadayn, khaladna qiranayn, wax walba oo wanaagsana naftiisa ku sifaynaya, isagoo wixii dhaleecayn dusha ka saaraya kuwa kale.\nHaddii aanay dalalka kale buuxin booskaa uu beeneeyey Maraykan, kaliya ma sii adkaanayso in la joojiyo fayraska saf-mareenka ah, balse, waxa ay sababi doontaa in dhaxalkiisu sumeeyo xiriirka caalamiga ah sannadada imaan doona. Hase yeeshee dhibaato walba sida oo kale waa fursad. Waa in aynnu rejaynaa fayraskan saf-mareenka ah in aadanahu xaqiijistaan khatarta daran ee ku hayo midnimo laa’aanta caalamiga ah. Aadanahu waxa ay u baahanyihiin in kala doortaan, miyayna isla burburnaa midnimo la’aanta darteed? Mise waxa aynnu la nimaadnaa wado kale oo ah isku duubnida caalamaga ah (Global Solidarity)? Haddii aynnu doorano midnimo la’aanta, kaliya ma sii dabo-dheerayn doonto dhibaatada, balse, sida oo kale waxa ay sababi doontaa masiibo ka sii daran. Balse, haddii aynnu doorano isku suubnida adduunka, maaha kaliya guul laga gaarayo fayraska Karoona, balse, sida oo kale dhammaan cudurada saf-mareenka ah ee imaan doona mustaqbalka iyo dhibaatooyinka khatarta ah oo ay waajihi doonaan aadanuhu qarniga kow iyo labaatanaad.\nW/Q: Yuval Noah Harari\nW/T: Maxamed Cabdi Maxamed “Guutaale”\nHoos u dhac dhaqaale


Wararkii ugu dambeeyay Xaaladda Dhuusamareeb iyo Ciidamo tiro badan oo lagu soo daadiyay magaalada\nDhuusamareeb (Halqaran.com) – Iyadoo gelinkii dambe ee Sabtidii shsalay magaalada Dhuusamareeb lagu dhaariyay laba iyo toddobaatan ka mid ah Xildhibaanada Baarlamaanka Galmudug ayaa waxaa magaalada lagu soo daadiyay ciidan aad ufara-badan.\nCiidamada Dowladda ee ku sugan Magaalada Dhuusamareeb ayaa xalay lagu soo daadiyay waddooyinka ugu muhiimsan isu socodka magaalada, si ay amniga u xoojiyan.\nWararka naga soo gaaraya magaalada magaalada Dhuusamareeb ayaa la sheegaya in xalay ay ka duwaneyd habeenadii la soo dhaafay, kadib markii ciidan fara-badan lagu arkay waddooyinka, isla-markaana ay si dhow ula socdeen dhaqdhaqaaqa dadka iyo gaadiidkaba.\nSidoo kale, Ciidamada Dowladda ayaa si weyn u adkeeyay amniga Xarunta Shirkoole ee shalay lagu dhaariyay Xildhibaanada cusub. Xaruntan ayaa waxaa maalmaha ina soo aadan kulamo ku yeelan doono Xildhibaanada, si loogu diyaar-garoobo qaban qaabada Doorashada Guddoonka Baarlamaanka.\nDhanka kale, Xarunta Maamulka Galmudug ee Magaalada Dhuusamareeb ayaa waxaa ka bilowday kulamo loogu ololeynayo Doorashada Gudoomiyaha Baarlamaanka Galmudug iyo Kuxigeenkiisa (Guddoonka Baarlamaanka).\nWararka ayaa sheegaya in wakiilada dhinacyada siyaasadda dalka ay si weyn uga dhex muuqdaan kulamada ka soconaya Magaalada Dhuusamareeb.\nDoorashada ay sanadkan martigelinayso Magaalada Dhuusamareeb ayaa ka duwanaan doonto kuwii hore ee Galmudug, iyadoona si weyn loogu tartami doono loolanka loogu jiro Xafiiska Madaxtooyada.\nSi kastaba, xildhibaanada Baarlamaanka Galmudug ee wax dooranaya ayaa waxaa la leeyahay waxaa si muuqato loogu musuq maasuqi doonnaa Doorashada Madaxtooyada, oo dhaqaalihii ugu badnaana la fillaayo inay ku soo kala jiitaan dhinacyada isu haya siyaasadda dalka.\nTags: Ciidamada fara badan oo lagu soo daadiyay magaalada Dhuusamareeb, iyo amniga oo aad loo adkeeyay\nSomalia holds memorial service for late diplomat\nPM Kheyre and UN envoy discuss Somalia’s 2020 priorities (PHOTOS)\nSomalia will in coming years become an oil producing country and build an industry that will create jobs and support economic growth, Ibrahim Ali Hussein, chairman and CEO of the…\nMudulood Conference: Elections must be held on time without term extensions\nA Communique released on Thursday at the culmination of a three-day consultative clan conference has called for the federal government to hold timely elections without delay and to incorporate Banadir…


Monday December 21, 2015 - 23:03:29 in Wararka by Web Admin\nXafladaas oo aheyd mid si heer sare loo soo agaasimay ayaa waxaa kasoo qeybgalay ciyaartoy ka kala socotay SWEDEN;UK;DENMARK,NORWAY iyo maamulada kooxaha ka tirsan Eurosom, garsooreyaal & masuuliyiin hore oo sports ah oo degan dunida dacaladeeda iyo aqoonyahanno, odayaal & dadweyne fara badan oo kamid bulshada kunool magaaladda Gothenburg.\nWaxaa kaloo kasoo qeybgalay marti sharaf ciyaartooy hore ahaa oo magac & maamuus ku lahaa sportiga Soomaaliya oo ka kala yimid wadamada badan oo Yurub ka tirsan.\nCiyaarahan oo si habsime leh uga dhacay magaalada gothenburg ayaa waxaa kaalinta koowaad galay kooxdii ku ciyaareysay magaca Al-Hijra, iyadoo kaalinta labaadna ay gashay midka mid ah kooxaha martigaliyay tartanka SSK, halka kaalinta 3aadna ay gashay kooxda Neutrala IF oo martida loo ahaa.\nXafladdii xiritaanka ayaa waxaa khudbado qiimo badan oo isugu jira dhiirogelin, mahadnaq & hambalyeen kasoo jeediyay masuuliyiin & odayaal sports ah kuwaasoo aad uga mahadceliyay soo dhaweyntii wanaagsaneyd ee lagu maamuusay iyo qaabkii wanagsanaa ee ciyaarahaasi ku dhaceen.\nWaxaa halkaas hadallo kooban kasoo jeediyay: mudane Mohamed Muuse Hussein(Micraaj ) oo ah gudomiyaha Neutrala IF oo si diiran ugu soo dhaweeyay martida ka timid wadamada kala duwan ugna cudur daartay waxii ay ka gaabiyeen in ay tahay uun wax ay kari waayeen.\nWaxaa kaloo ka hadla mudane Omar Abdi (Gurey) oo si wanaagsan uga warbixiyay qabanqaabada tartanka iyo waxa ay ku rajaweynaayeen oo la qabtay intoodi ugu badneyn cafisna weydiisatay martida waxii qalad ay tabanayaa, iyo marti sharaf kale kuwaasoo dhammaantood dhalinyarada ku guubaabiyay sportiska una sheegay inuu faa,iidooyin badan leeyahay.\nWaxaa halkaas lagu bixiyay abaalmarinamadii, iyada oo ciyaartoygii ugu fiicnaa tartanka uu ku guuleystay (Osman Ali (proni ) ka socday Al-Hijra Uk, tartanka gooldhalinta waxaa qaaday isla Ciyaryahanka Osman Ali (proni) waxaa kaloo macalinkii ugu fiicnaa intuu tartanka socday noqday Macalinka kooxda Trondheim Tigers Norwey, Macalin Maslax Ali Mohammed.\nWaxaa kaloo abaalmarin la gudoonsiiyay mid ka mid ah dhalinyaradii ugu sameeynta badnaa inta ay Eurosom Dhisantahay Mohamed Amin. Amin waxaa lagu xasuustaa in uu noqday ciyaartooygii ugu dada yaraa ee ebed soomara Eurosom,isagoo markii ugu horeeysay uu ka soo dhaxmooqday tartamada Eurosom aheeyd 2011 isagoo15 jir ahaa, maantana uu mudan yahay ku dayasho maadama, sanadkan uu bilaabay jaamacad maagaalada Oslo isla markaana uu noqday Siyaasigii ugu dada yaraa ee loo doorto City Council ka magaaladiisa. Sidoo kale waxaa abaalmarin la gudoon siiyey Gudomiye Sharafeedka Eurosom ahaana Gudomiyihii hore ee Eurosom Mudane Mohamed Diini oo xilka Gudoominimada soo haayey ilaa iyo sideed sano.\nCiyaarahan oo si habsime leh uga dhacay magaalada gothenburg ayaa waxaa kaalinta koowaad galay kooxdii ku ciyaareysay magaca Al-Hijra, iyadoo kaalinta labaadna ay gashay midka mid ah kooxihii martigaliyay tartanka SSK, halka kaalinta 3aadna ay gashay kooxda Neutrala IF oo martida loo ahaa.\nUgu danbeyntii waxaa munaasabaddaas hadal kooban kusoo xiray gudoomiyaha EUROSOM Ibraahim Ahmed Takar (Jaango´an) oo u mahdcliyay dhammaan kasoo qeybgalayaasha, halkaasina ugu hambalyeeyay kooxdii ku guuleysatay tartanka. Xafladdaas oo jawi aad u macaan kusoo gabagabowday ayaa dhinaca maaweeladana waxaa si wanaadsan u so bandhigay Dhaanto iyo ciyaaraha hidaha iyo dhaqanka kooxda SSK DHAANTO GROUP dadkii kasoo qeybgalay ka maqsuudiyay


Isbeddelka Soomaaliya | Ramaas News\nIsbeddelka Soomaaliya – (Qalinkii: Ibraahin Yuusuf Axmed ”Hawd”).\nUmadda soomaalidu waxa ay soo martay afartan sannadood oo qiyaame ah. Waxaa ku habsaday halaag, burbur iyo barakac dunida meel ay ka dhaceen yar tahay. Maayado cadaab ah oo isdabajoog ah ayuu hirba hir kiciyay. Waxa ay ahayd masiibo qoomiyadeed oo aan wax qoyan iyo wax qallalan midna isirka soomaalida u reebin. Taasi sanooyinkii dambe in ay koonfurta ku sii darrayd sababo dhawr ah ayay lahayd, waxaana ugu weynayd dhulkaas oo ay hadhaadigii Kacaanku ku daba dheeraadeen, kuwaas oo diiddanaa isbeddel aan iyaga ahayn iyo dawlad khayr qabta oo dhagartooda ka hadasha. Waa la wada xusuusan yahay kooxdii Cabdiqaasin Salaad Xasan madaxa u ahaa ee wada kacaanka ahayd wixii ay fashay iyo sidii ay xalka soomaalida u fashilisay.\nHaddaba sannadahan dambe waxaa dhacaysa neecaw yididdiilo sidda, waxaana muuqata rajo dhab ah. Isbeddelkani waxa uu la kowsaday duullankii weynaa ee Xabashidu koonfurta badankeeda ku qabsatay dabayaaqadii 2006. Mar keliya ayay dadkii soomaalida ee isku mushquulsanaa ku hambaabbereen iyaga oo dhaxalwareeg qarka u saaran. Kumannaan iyo kumannaan qof ayay ciidammada woyaanuhu gumaadeen. Caasimaddii Xamar ee magaca iyo maamuuska soomaalidu yaallay ayuu ciidankaasi dhex gaardiyay oo calankiisa ka taagay.\nDhacdadaasi soomaali aad u badan ayay aayaxumadooda qoomiyadeed ku baraarujisay, dabadeed waxaa laga niyadjabay colaadihii hubaysnaa iyo dagaalladii la isku muquuninayay. Dhawaaqa nabadda ayay markii kowaad dheguhu u furmeen, waxaana la isla oggolaaday in miis iyo wadahadal xalka lagu raadiyo. Argagixisada ah oo dunida oo dhan la la qabo mooyee maanta ma jirto koox soomaaliyeed oo colaad u hubaysani.\nArrinta kale ee isbeddelkan kaalinta weyn ku yeelatay waa awooddii siyaasadeed oo ka wareegtay ”facii habaarka qabay” ee afartanka sano umadda soomaalida cadaabta ku hayay. Markii kowaad waxaa siyaasadda dhab u soo galay dad fayow oo aan gacmahooda dhiiggu ka da’ayn afkoodana cayga nacaybku ka qubanayn, wax eed ahna aan ku lahayn gumaadkii iyo dullayntii umadda soomaaliyeed la soo mariyay. Tani waxa ay la jaanqaadday madaxnimadii Sh Shariif Sh Axmed.\nHalkaa waxaa ku shiiqay duullaannadii colaadeed ee tolalka, aflagaaddooyinkii qabyaaladeed, iyo falsafaddii ismuquuninta. Halkaas ayay ka soo dhacday neecawda nabaddu.\nIntaa waxaa dheer isbeddel ku dhacay dhaqanka siyaasadeed ee dunida ee soomaalida ku aaddan, innaga oo aan wax sabab ah taa u yeelin. Ciidammada Afrika ee nabad-ilaalinta u jooga oo ka duwan kuwii halista ahaa ee Xabashida, kaalinta firfircoon ee Boqortooyada Biriteyn iyo Turkiga, iyo niyadsamida Midowga Yurub iyo Qarammada Midoobay, intaasiba waxa ay yeesheen saamayn laxaad leh oo dhanka wanaagsan wax u dhaqaajiyay.\nMaanta saddexda kursi ee talada Soomaaliya ugu sarreeya waxaa ku fadhiya saddex nin oo aan midkoodna aragtidsiisa iyo dhaqankiisa siyaasadeed wax badan laga aqoon. Taasi inta ay taban tahay baa ka badan inta ay togan tahay, waayo in aan siyaasadda soomaalida lagaa aqooni waxa ay caddaynaysaa in aadan dhiigyacabnimo iyo dhagaro waaweyn gelin, waayo la ma soo arag siyaasi soomaaliyeed oo aan labadaa ahayn. Intaa haddii lagu kabo hadallada ilaa imika saddexdaa nin ka soo yeedhay waa yididdiilo laga qabi karo ayaandarradii dheerayd ee soomaalidu in ay soo gunaanadmayso. Yididdiiladaasi si ay u dhabowdo, maxaa saddexdaa nin iyo golaha fulinta ee ay soo dhisi doonaan la gudboon? Aragtidayda, waxaa la gudboon dhawrkan qodob:\n1. In ay tilmaan iyo astaan u noqdaan nabad iyo xasillooni kamadambays ah oo geyoga soomaaliyeed ka dhaqan gala. Taa waxa ay ku hirgelin karaan in ay ka fogaadaan siyaasad kasta, af iyo addinba, oo curshi iyo cabsi gelin karta dad soomaaliyeed.\n2. In ay siyaasaddooda ku saleeyaan hufnaan iyo tuhun la’aan, si ay qaybaha bulshada ugu beeranto kalsooni iyo degganaan nafsadeed, ugana baxaan shakiga iyo aammindarrada.\n3. In ay xilligooda iyo xilkooda u adeegsadaan waxqabad ummadeed oo tayo leh, taas oo ay ku gaadhi karaan ugu horreyn hawlaha qaranka oo loo diro dad ku habboon, iyo lacagta yar ee dalka oo musuqmaasuqa laga ilaaliyo.\n4. In ay masalada Somaliland ku qaabbilaan xaqiiqada ay tahay, iskana daayaan\ndhalanteedkii iyo jujuubkii hore loo caadaystay oo aan xumaan mooyee wanaag dhalayn.\n5. In ay iska fogeeyaan oo iska bari yeelaan difaacidda, u qiilsamaynta, iyo yaraynta jariimadihii bani aadannimo ee magaca dawladnimada lagu galay xilligii Kacaanka Oktoobar.\n6. In ay dawladaha dunida oo dhan u muujiyaan oo ku la dhaqmaan wanaag, kalsooni iyo abaalgud, waayo soomaalidu iyada oo cagaheeda isku taagi kari wayday cidda maanta badbaadinaysa ee naf iyo maalba u huraysaa waa aadamiga kale.\nIntaas oo qodob si fudud ayay uga dhabayn karaan afarta sano ee ay talada hayaan, waxa ayna soomaalida oo dhan u gudbin karaan heer dhaama kan maanta la yaallo, waxaana ay dhidibika u taagi dawladnimo casri ah iyo bulsho xasilloon oo horumar higsan karta.\nQalinkii: Ibraahin Yuusuf Axmed.


Al-Shabaab oo burburiyeen masaajid iyo dhismooyin muhiim ah\nXubno ka tirsan ururka diinta Islaanka ka been sheegay ee al-Shabaab ayaa dhawaan waxay burburiyeen masaajid iyo dhismeyaal muhiim ah oo dadweynaha Soomaaliyeed ka helayeen adeegyada aasaasiga ah ee ay dowladda bixiso oo ku yaallaan degmada Run-nirgood ee gobolka Shabeellada Dhexe.\nGuddoomiyaha degmada Run-nirgood Macalim Muxudiin Maxamed Kulmiye oo la hadlay warbaahinta ayaa sheegay in al-Shabaab ay barakicin ku haayaan dadka ku nool qeybo kamid ah degmadaasi.\nGoobaha ay bur-buriyeen al-Shabaab oo u badan xarumo iyo hanti dan guud ayaa dhulka lala simay, waxayna sidoo kale barakiciyeen dhammaan dadkii degganaa halkaas. Sida uu sheegay guddoomiye Macalim Muxudiin.\nMa aha markii ugu horreysay ay kooxda dhiig-cabtada ah ee al-Shabaab ay burburiso dhismooyinka laga bixiyo adeegga shacabka. 14kii Bishii May sanadkii 2019 ayey Shabaab qarxiyeen Xarunta Maamulka Degmada Warta Nabadda, halkaasi oo ay ku dhaawacmeen shaqaalaha qaar, kuwana ay ku dhinteen. Waxaase suura gashay in dhismahaas dib loo dhiso oo adeeggii bulshada dib loo soo celiyo. Ururka nabad-diidka ah ee al-Shabaab wuxuu kasoo horjeedaa horumarka, nabadda iyo nolosha dadweynaha Soomaaliyeed.


SAWIRRO: Madaxweyne Farmaajo oo waraaqaha aqoonsiga ka guddoomay danjirayaasha Denmark, Ireland iyo Poland – Calanka.com\nSAWIRRO: Madaxweyne Farmaajo oo waraaqaha aqoonsiga ka guddoomay danjirayaasha Denmark, Ireland iyo Poland\nin Gudaha — by admin —\tNovember 3, 2020\nMadaxweynaha Jamhuuriyadda Federaalka Soomaaliya Mudane Maxamed Cabdullaahi Farmaajo ayaa warqadaha aqoonsiga ka guddoomay Danjireyaasha cusub ee dalalka Denmark, Ireland, Poland ee Soomaaliya.\nDanjiraha Boqortooyada Denmark Mudane Ole Thonke oo Madaxweynaha la wadaagay farriin iyo salaan uu uga siday boqoradda Dalkiisa Marwo Margrethe Alexandrine ayaa tilmaamay dadaalka uu ku bixin doono sare u qaadidda xiriirka labada dal, isaga oo dowladda iyo shacabka Soomaaliyeed uga mahadceliyey soo dhaweynta diirran.\nSidoo kale, Danjiraha cusub ee Ireland Marwo Fionnuala Quinlan oo warqadaheeda aqoonsi u gudbisay Madaxweynaha ayaa muujisay sida ay ugu hanweyn tahay ka mid noqoshada bahda diblumaasiyiinta ka howlgala dalkeenna.\nDanjiraha Jamhuuriyadda Poland Mudane Jacek Bazanski ayaa Madaxweynaha u gudbiyey dhambaal iyo salaan uu uga siday dhiggiisa dalkaas Mudane Andrzej Duda, isaga oo nuqul ka mid ah waraaqihiisa aqoonsiga Danjirenimo guddoonsiiyey Madaxweynaha.\nDhankiisa, Madaxweyne Maxamed Cabdullaahi Farmaajo ayaa danjireyaasha uu warqadaha aqoonsiga ka guddoomay uga warbixiyey sida dowladda Federaalka Soomaaliya ay uga go’an tahay xoojinta xiriirka ku dhisan iskaashiga iyo wax-wada-qabsiga ee kala dhaxeeya dalalka caalamka.\nMadaxweyne Farmaajo ayaa Danjireyaasha cusub ugu hambalyeeyay xilalka loo magacaabay, waxa uuna u sheegay in ay soo dhaweyn wanaagsan kala kulmayaan shacabka Soomaaliyeed, Dowladda Federaalkuna ay ku garab istaagayso gudashada waajibaadka diblumaasiyadeed ee loo igmaday.


Duulimaadkii ugu Horreeyey oo ka degay Garoonka cusub ee magaaladda Baraawe | Somali National Television - sntv.so\nHome KOONFUR GALBEED Duulimaadkii ugu Horreeyey oo ka degay Garoonka cusub ee magaaladda Baraawe\nDuulimaadkii ugu Horreeyey oo ka degay Garoonka cusub ee magaaladda Baraawe\nMuqdisho (SNTV)- Wasiirka Wasaaradda Duulista hawada Dawlad goboleedka Koofur Galbeed Mudane Xasan Xuseen Maxamed ayaa maanta ka degay goroonka diyaaradaha degmadda Baraawe ee caasimada rasmiga ah ee Maamulkaasi.\nGaroonka degmadda Baraawe oo dhismihiisa uu socday muddo Hal sano iyo Sideed bilood ah ayaa maanta waxaa si tijaabo ah uga degtay diyaarad Duulimaadyo toos ah ka bilowday Magaaladda Baraawe.\nWasiirka Wasaaradda Duulista hawada Dawlad goboleedka Koofur Galbeed ayaa markii uu ka degay goroonka degmadda Baraawe waxaa si diiran gudaha goroonka ugu soo dhaweeyey maamulka degmada Baraawe Saraakiisha Ciidanka iyo Bulshadda Deegaanka.\nMaamulka degmadda Baraawe iyo dadka deegaanka oo la hadlay Warbaahinta ayaa muujiyey dareenkooda ku aadan goroonka loo dhisay, maadaama Baraawe intii ay jirtay garoon diyaaradeed aysan yeelan, kana uu yahay kii ugu horeeyey.\nPrevious articleSoomaaliya iyo Kenya oo isku raacay dib u howlgelinta danjirayaashooda\nNext articleEng.Yarisow “Waa Fal Waxashnimo ah in Gabar Soomaaliyeed loo diido in ay ku Umusho Isbitaal”


C/xaliim M. Muuse: Sheikh Siciid Axmed-jaar wax Jidh dil ah laguma samayn, Waxaanan Xukuumadda uga marti nahay inuu Caddaalad helo”Warsaxaafadeed | Salaan Media\nC/xaliim M. Muuse: Sheikh Siciid Axmed-jaar wax Jidh dil ah laguma samayn, Waxaanan Xukuumadda uga marti nahay inuu Caddaalad helo”Warsaxaafadeed\nHargeya(SM)-Waxa aanan marna taageerayn, raallina ka noqon doonin fal kasta oo lid ku ah nabadgelyada iyo qaranimada dalka iyo shacabka reer Somaliland iyo Xaqa muwaadinkaba”sidaasi waxa qoraal uu soo saaray ku sheegay Wasiir ku-xigeenkii hore ee Ganacsiga Somaliland Cabdixaliim Maxamed Muuse oo ka hadlay Ganacsade dhawaan Ciidanka RRU-du ka soo qabteen Magaalada Burco shaki argagixiso loo xidhay .\nCabdi Xaliim Maxamed Muuse ayaa qoraalkiisan kaga xog-waramay xadhig hore loogula kacay Siciid Axmed Jaar oo ka mid ah Culimadda waaweyn ee Gobolka Togdheer laga ciseeyo, isla markaana xubin ka ah Guddida horumarinta gobolka iyo Jaamacadda Burco.\nSiciid Axmed Jaar ayaa afar habeen ka hor isaga iyo saddex wiil oo dhalin yaro ah laga soo qab-qabtay guryahooda, iyadoo ay Ciidanku xili dambe Gurigiisa ugu daadteen dabadeed halkaasi ka soo kaxaysteen.\nWasiir ku-xigeenkii hore ee Ganacsiga Somaliland ee Xukuumadii Daahir Rayaale Cabdixaliim M. Muuse ayaa qoraalkiisan ku soo bandhigay mawqif sheikh hore uga qaatay eedeyn kasta oo looga soo jeediyo inuu wax gacan saar ah la leeyahay Kooxaha xag-jirka ah.\nWaxaanu Qoraalkiisa ku bilaabay “Waxaanan filayaa in ay jiraan dad ay risiq u tahay wax ka sheegaygu.” Sheekh Siciid Axmed Jaar .\nAniga oo ku hadlaya magaca qoyska Sh. Siciid Axmed Jaar oo sida warbaahintuba baahisay qaab argagax leh looga wakhti 2 dii habeenimo ah looga soo xidhay magaalada Burco, isla habeenkiina loo soo gudiyay magaalada Hargeysa, waxaan ugu horreyn ku wargelinayaa dhammaanba eheladiisii iyo asxaabtiisa la gaadhsiiyay warka khaldan ee ah in la jidh dilay inaanay waxba ka jirin. shalay iyo saaka oo taariikhdu tahay 24 August 2013 waxa naloo ogolaaday inaanu aragno, si wacana u waraysano, nooma sheegin kumanaanu arag wax haba yaraatee jidh-dil ah oo lagu sameeyay.\nXog-ogaal warranka Sh. Siciid Axmed Jaar\nSiciid Axmed Jaar maaha markii ugu horreysay ee tuhmad noocan ah loo xidho ama lagu eedeeyo, waxan xog-ogaal u ahaa laba goor oo hore oo xukuumaddii aan ka tirsanaa Siciid lagu soo eedeeyay inuu Shabaab xidhiidh la leeyahay, balse labada goorba maanu helin wax cad oo markhaati u noqon kara eedaynta loo haystay, mar walbana waxa loo qoray warqad caddaynaysa inaan wax dembi ah oo lagu xidho lagu helin.\nSh. Siciid waxa uu ka mid yahay culimada magaca ku leh Gobolka Togdheer, waa nin ganacsade ah, waa aqoonyahan shahaadada Master of Economics ka qaatay dalka India sannadkii 1987 kii. Wuxuu ka mid yahay Guddiga Jaamacadda Burco, Guddiga Horumarinta Gobolka Togdheer, Maamulka sare iyo Board-ka shirkadda isgaadhsiinta ee AFROL.\nWuxa uu hore warbaahinta uga caddeeyey inaanu wax xidhiidh ah la lahayn Al Shabaab iyo Urur diimeed hubaysan midna.\nWaxa uu sheekhu caddeeyey in marku ogaaday in la daba socdo uu markiiba u yimi Guddiga Nabadgelyada Gobolka Togdheer oo uu Badhasaabka iyo Taliyaha Boliskaba uga warramay dhawrka jeer ee gurigiisa la yimi iyo gawaadhida timi, isla markaana ka codsaday in haddii ay wax uga baahanyihiin aan carruurta iyo guriga loo daba marin ee ay u caddeeyaan wixii jira, diyaarna uu u yahay balse nasiibdarro qaabkaa argagaxinta leh lagu soo xidhay.\nBaaq iyo Codsi ku aadan Xukuumadda JSL\nAnnaga oo ogsoon in tuhmad iyo wanjal ama nacayb diimeed si gaar ah qof warbixin khalad ah looga been abuuran karo, isla markaana aanay dembi ku yeelay Karin ciidanka nabadgelyada ee mar walba heeganka u ah amniga qaranku.\nWaxaanu Xukuumadda gaar ahaan Madaxweynaha Jamhuuriyadda Somaliland ugu baaqaynaa kana codsanaynaa inuu Arrinta Sheekhaas (Sh. Siciid A. Jaar) iyo dhalinta yaryar ee lala soo xidhay si gaara Xog-ogaal ugu noqdo.\nWaxaan ugu baaqayaa Wasiiradda Burco kulanku ku dhexmaray odayaasha beesha Sheekha iyo dhalinyarada kaleba, inay si dhakhso ah uga dhabeeyaan ballantii ay odayaasha soo wada galeen.\nWaxa aananu marna taageerayn, raallina ka noqon doonin fal kasta oo lid ku ah nabadgelyada iyo qaranimada dalka iyo shacabka reer Somaliland iyo Xaqa muwaadinkaba.\nWaxaan ugu dambayn codsanaynaa in Sh. Siciid A. Jaar caddaalad helo, beeshiisuna wixii tallaabo ee sharci ah xaqdhawrto.\nCaddaalad ayaa cid walba raalli gelin karta.\nCabdi Xaliim Maxamed Aw Muuse\nWasiir ku Xigeenkii hore ee Ganacsiga\nNB. Fadlan halkan hoose ka akhri Warsaxaafadeed uu sheekhu sannadkii 2009kii ku bayaamiyay mawqifkiisa.


Ciidanka Qaranka Somaliland Oo Gacanta Ku Dhigay Koox Soomaali Iyo Ajaanib Looga Shakiyay Al-shabaab Oo Usii Jeeday Buuralayda Gal-gala Ee Duleedka Boosaaso – Araweelo News Network (Archive)\nLaascaanood(ANN) Ciidanka Qaranka Somaliland ee jiida hore ayaa gacanta ku dhigay Koox Dablay ah oo looga shakiyay inay ka mid yihiin dagaalyahanka Al-shabaab ee weli baaqiga ku ah deegaamo ka tirsan Koonfurta Somalia. kadib markii\nay dhowaan ka baxeen magaalada Kismaayo iyo deegaamo kale, isla markaana qaar ka mid ah saraakiisha iyo dagaalyahanka Al-shabaab la shegay inay u firxadeen dhinaca dalka Yaman iyo buuralayda Sil-silada Golis ee duleedka Boosaaso.\nKooxda Dablayd ah oo maanta lagu qabtay deegaanka Guumays ee duleedka Laascaanood, waxa gacanta ku dhigay ciidanka qaranka Somaliland ee ku sugan fadhiisinkaa, kuwaas sida ay shebekada wararka ee Araweelonews u sheegeen saraakiil ka tirsan ciidanka qaranka oo ka gaabsaday in magacooda la xusaa sheegeen inay ahaayeen Afar nin oo wata gaadhi, kuwaas oo isugu jira sadex Soomaali ah iyo nin u dhashay dalka Pakistan.\nSaraakiisha ayaa sheegay in raggaa la qabtay iyaga iyo gaadhigii ay wateen, isla markaana ay ahaayeen kuwo hubaysan oo dhuumaalaysi doonayay inay ku maraan jiidaa. ka hor intii aanay ciidanku gacanta ku dhigin ee aanay ka war helin markii gaadhiga ay wateen kooxdaasi galay roobab xoog badan oo ka da’ay habeen hore jiidaa, taas oo keeentay inay ciidanku ka war helaan kooxdaa oo ku xaniban deegaanka.\nSida ay wararka la xidhiidha kooxdu sheegayaan, waxa maanta halkaa loo diray ciidamada sida gaarka ah ugu tababaran la dagaalanka kooxaha loo yaqaan aragagixisada ee RRU , kuwoos ciidanka qaranku maanta ku wareejiyeen afartaa nin iyo gaadhigii ay wateen, isla markaana dhinaca magaalada Hargeysa loo soo kaxeeyay. xukuumada Somaliland ayaan si cad uga hadlin ilaa hada qabashada kooxdaa iyo cida ay yihiin, balse waxa la rumaysanyahay inay suurta gal tahay inay xubnahaasi noqdaan, ama ay ka mid noqdaan rag ka tirsan Al-shabaab iyo Ururweynaha Alqaida oo si weyn loo raadinayay.\nDhinaca kale warar laga helay dadka deegaanka ayaa sheegaya inay kooxda la qabtay wateen hub iyo macdan, isla markaana la rumaysan yahay inuu safarkoodu ahaa mid firxad ah oo ay kaga yimaadeen dhinaca Koonfurta Somalia, isla markaana doonayeen inay usii gudbaan dhinaca Buuralayda Gal-gala ee duleedka Boosaaso oo hoy u ah wakiilka xidhiidhiya Al-shabaabta Somalia iyo Urur weynaha Al-qaida ee ugxantiisu taal dalka Yaman. waana markii u horaysay ee jiidaa lagu qabto koox sidan oo kale looga shakiyay inay ka mid yihiin Al-ashabaab, ama Alqaida.


Madaxweynaha Soomaaliya oo Munasabadda 1-da Maajo Hanbalyo u diray Shaqaalaha Soomaaliyeed | SAHAN ONLINE\nMadaxweynaha Soomaaliya oo Munasabadda 1-da Maajo Hanbalyo u diray Shaqaalaha Soomaaliyeed\nMUQDISHO – Madaxweynaha Soomaaliya Maxamed Cabdullaahi Farmaajo ayaa hambalyo u diray shaqaalaha Soomaaliyeed maadaama maanta ay ku beegan tahay 1da bisha Maajo taasoo sanad kasta laga xuso caalamka.\nWaxaan hambalyo halkan uga dirayaa dhammaan shaqaalaha adduunka, gaar ahaan xoogsatada Soomaaliyeed munaasabadda maalinta shaqaalaha adduunka ee 1da May. Waxaan ku bogaadinayaa dhabar adayga iyo hawlkarnimada aad muujiseen, idinka oo waliba ku shaqeynaya duruufo adag.\nDowladdu waxay ku dadaaleysaa horumarinta xuquuqda shaqaalaha Soomaaliyeed, waxaana haatan ay Xukuumadd Federaalka Soomaaliya gacanta ku haysaa dhameystirka shirciga shaqaalaha oo kala hagaya shaqaalaha iyo loo shaqeeyaha iyo siyaasadda shaqaaleysiinta.\nSidoo kale, wax Golaha Shacabka horyaalla Sharciga Shaqaalah Rayidka ah oo u dib u habeyn ballaaran lagu sameeyay. Shuruucdaas waxay muhiim u yihiin dhawrista iyo daryeelka xuquuqda shaqaalaha Soomaaliyeed.\nWaxaan adkeynayaa ahmiyadda ay shaqaalaha iyo xoogsatada Soomaaliyeed u leeyihiin kobcinta dhaqaalaha dalka, ka qeyb-qaadashada nabadgelyada iyo dadaallada aan ugu jirno dowlad dhisidda Soomaaliya. Waxaan qirayaa in shaqaalaha Soomaaliyeed, oo dhallinyaro u badan, ay ku ammaanan yihiin dawrka ay ka qaadanayaan horumarka dalka.\nWaxaan farayaa shirkadaha gaarka loo leeyahay in ay xil iska saaraan daryeelka iyo bad-qabka shaqaalahooda si loo hubiyo in aan la duudsiin xuquuqahooda aasaasiga ah.\nWaxaa kale oo muhiim ah in shaqaalaha Soomaaliyeed ay sameystaan iskaashatooyin iyo ururro u taagan difaaca xuquuqda shaqaalaha si looga hortago xadgudub kasta oo kasoo wajihi kara hay’adaha iyo shirkadaha ay ka hawl galaan.


Wararka - Maxaa ku dhacaya smartwatches haddii ay wax badan taabtaan biyaha?\nMaxaa ku dhacaya smartwatches-ka haddii ay in badan biyaha taabtaan?\nWaa maxay qeexitaanka saacad caqli-gal ah oo leh biyo-qabad la'aan? Suurtagal ma tahay in biyaha lala xiriiro waqti dheer?\nXaqiiqdii, heerka boodhka iyo biyuhu ee alaabada elektarooniga ah guud ahaan waxaa muujiya IP. Marka loo eego tiknoolajiyada biyuhu soo saaraan iyo habka wax soo saarka, wax soo saarka Hengmei Technology waxay asal ahaan gaari karaan heerka IP67 iyo IP68 biyo-la’aan. Tijaabada warshadaynta kadib, alaabtu waxay muujinayaan waxqabad aan biyuhu kujirin oo deegaan gaar ah leh, kaas oo ka ciyaari kara kaalin ilaalin ah gunta gaaban.\nWaa maxay IPXX Waterproof\nIP68 waa heerka ugu sarreeya ee heerka boodh-ka-istaagga iyo heerarka biyuhu ka galaan. Sida loo qiimeeyo qolofka waxqabadka adag iyo kuwa biyuhu galaan, badanaa si loo arko IPXX labada lambar ee ka dambeeya XX.\nX-da ugu horeysa waa heerka boodhka ka caaggan, laga bilaabo 0 ilaa 6, heerka ugu sarreeyaana waa 6.\nX labaad waa qiimeyn aan biyuhu lahayn, oo u dhexeysa 0 ilaa 8, iyada oo qiimeynta ugu sarreysa ay tahay 8.\nIPX0 aan la ilaalin\nIPX1 biyaha ayaa ku daadanaya guryaha iyadoo aan wax saameyn ah lahayn\nIPX2 saameyn kuma laha marka guryuhu u janjeeraan illaa 15 digrii\nIPX3 biyaha ama dhibcaha roobka ee 60 darajo wax saameyn ah kuma laha\nIPX4 dareeraha jiho kasta oo qolofka wax saameyn ah kuma laha\nIPX5 waxaa lagu dhaqi karaa biyo iyada oo aan waxyeello gaadhin\nIPX6 waxaa loo isticmaali karaa qolka, jawiga hirarka waaweyn\nIPX7 ku jiri kara biyaha ilaa hal mitir qoto dheer ilaa 30 daqiiqo\nIPX8 ku jiri kara biyaha ilaa 2 mitir qoto dheer ilaa 30 daqiiqo\nTani waa wax soo saar shirkadeena ah, magaca sheyga: H68. Imtixaanka ka dib injineeradeenna iyo tijaabiyeyaasheena, isticmaalka saacadda wax saameyn ah kuma yeelan biyo lagu qoynayo hal habeen. Awoodda aan biyuhu lahayn ee kabaalka.\nMaxaa loogula talinayaa maydhashada kulul\nXaalada qubayska, waxaad u baahan tahay inaad qubaysato kulul ama qabow.\nGuud ahaan, way adag tahay in alaabada elektaroonigga ah ee leh shaqo-biyuhu inay galaan biyaha marka la qabeynayo qabow qabow. Si kastaba ha noqotee, awood darrida xoogan ee moleejooyinka uumiga biyaha ee qubeyska kulul, uumiga biyaha ee ka dhasha qubayska kulul, sawnada iyo guga kulul way fududahay in la galo qaybta hoose ee jijin, taas oo sababi doonta in shaqada jijintu aysan awoodin loo adeegsado kiisaska halista ah.\nBiyo-la'aanta iyo uumiga uumiga waa laba fikradood oo kala duwan.\nQalabka guud ma awoodo inuu uumiga biyaha ka ilaaliyo, sida guud ahaan lagu xayeysiiyo 30 mitir quusidda saacad biyo-diid ah oo ku jirta qubeyska kulul wali waxay leeyihiin suurtogalnimada uumiga biyaha. Sidoo kale waa lagama maarmaan in fiiro gaar ah loo yeesho dabbaasha, haddii quusitaanka iyo howlaha kale ay weli halista biyaha yeelan doonaan, iyo haddii lagu dabbaalanayo badda dhexdeeda, biyaha badda ee daxalka leh awgood way fududahay inay sababto wasakhda xiriirinta lacag-bixinta, shaabadaynta giraan caag ah iyo gabow kale oo deg deg ah, iyo shaqada biyuhu u shaqeeyaan ee qalabka ma aha mid waara, waxaa laga yaabaa inay daciifto kolba waqtiga ka dib. Si kasta oo ay jijimmada caqliga u lihi biyuhu u yihiin, waa in aan biyaha hoostiisa lagu isticmaalin muddo aad u dheer. Jijimadda xariifka ahi had iyo jeer waa shey elektaroonig ah oo caqli badan. Si kasta oo ay u sarreyso darajada biyuhu ee jijimadda caqliga leh, haddii aad mar walba ku isticmaasho biyaha hoostooda, waxaa jiri doona daqiiqad biyo ah oo si kama 'ah ah. Sidaa darteed, gacmo dhaqashada maalinlaha ah, qubeyska qabow, maalinta roobka, dhidid waa la gashan karaa, laguma talinayo inaad xirato qubays kulul ama xiriir waqti dheer ah biyo, si loo kordhiyo nolosha adeegga alaabooyinka la gashado ee caqliga badan. Intaa waxaa sii dheer, qalabku wuu dhacaa, kuuskuus ama dhibaatooyin kale ayaa ka soo gaadha, taabashada biyaha saabuunta, jalaatada qubeyska, saabuunta dharka, cadarka, looska, saliida ayaa sidoo kale saamayn ku yeelan doonta u adkaysiga biyaha jijinka.


Saturday July 13, 2019 - 20:38:15 in Wararka by Liibaan Jeexoow\nMarkale kumanaan katirsan ciidamada xukuumadda imaaraatka carabta ayaa isaga baxay Yemen xilli maleeshiyaadka Xuuthiyiinta ay kordhiyeen weerarada ay ku qaadayaan gudaha Sacuudiga.\nWararka ka imaanaya Yemen ayaa sheegaya in ciidamada imaaraatka ay baneeyeen illaa laba dekadood oo kuyaal Yemen kuwaas oo muddo sanada ah ay gacanta ku hayeen ciidamada taxaalufka carabta.\nGoob joogayaal iyo saraakiil katirsan xukuumadda Cabdi Rabih Haadi Mansuur ayaa wakaaladaha wararka u xaqiijiyay in ciidamo Sacuudiyaan ah ay la wareegeen gacan ku heynta dekadda magaalada Almakha ee kuteedsan badda cas islamarkaana kaabiga ku haysa marin biyoodka muhiimka ah ee Baabul mandab.\nSidoo kale ciidamada imaaraatka ayaa baneeyay magaalada Alkhookha iyo dekadeeda kadibna waxaa qabsaday ciidamo Sacuudiyaan ah, ciidamada imaaraatka oo wata gaadiid gaashaaman iyo kuwa xamuulka ayaa uboqoolay dhanka magaalada Cadan oo ah caasimadda Koonfurta Yemen waxaana lafilayaa in halkaas loogasii daabulo maraakiib dagaal.\nWakaaladda wararka AFP oo soo xiganaysa ilo wareedyo ayaa sheegtay in sacuudigu ay ciidamo farabadan udireen wadanka Yemen si ay ubuuxiyaan booska ay baneeyeen ciidamada imaaraatka.\nMas'uuliyiin Sacuudiyaan ah ayaa cara ka muujiyay go'aanka halka dhinac ah ee Abuu Dubai ay qaadatay kaas oo umuuqda in ay ku yaranayso awoodeeda Yemen, ilo wareedyo Sacuudiyaan ah waxay muujiyeen in aysan waxba kala socan qorshaha imaaraatka waxaana socda baa laleeyahay dadaallo lagu doonayo in imaaraadka looga dhaadhiciyo in uusan dhimin ciidamadiisa Yemen ku sugan.\nShabakad taageerta dowladda imaaraatka ayaa barteeda internetka ku faafisay in gobollada ay ciidamadu ka bexeen ay ku diyaarsanyihiin kumanaan maleeshiyad ah oo imaaraatku tababaray kuwaas oo cadadkooda lagu sheegay 95 kun kuna qalabaysan hub culus.\nMaleeshiyaadka imaaraatku tababaray oo sumcad xumo ku dhax leh shacabka Yemen ayaa larumeysanyahay in aysan ku filnayn gacan ku heynta magaalooyinka dhaca koonfurta iyo waqooyiga wadankaasi.\nMas'uul imaaraati ah ayaa horay u sheegay in qorshaha ka bixitaankooda Yemen uu yahay mid ay ku bedelayaan hanaankii dagaalka una bedelayaan mid nabadeed sida uu uhadalka udhigay.\nwaxaa jira wadahadallo hoose oo imaaraatka carabta uu lafurayo Iiraan waxaana shuuradaha iiraan ay ugudbisay imaaraatka kamid ah in uu yareeyo awooddiisa Yemen arrinkaas oo kasoo ifbaxay dhanka Yemen.\nWargeyska New York Times oo soo xiganaya ilo wareedyo mas'uul ah ayaa daabacay in yareynta ciidamada imaaraatka Yemen uu xigi doono ka bixtaan dhameystiran taas oo sababaysa in Riyaad iyo Abu Dubai ay dhaxdooda iskhilaafaan.


“Musuqa Baahsan ee kasarka noqday ee madaxweyne Muuse Biixi | Baraarug News\nHome Wararka “Musuqa Baahsan ee kasarka noqday ee madaxweyne Muuse Biixi\n“Musuqa Baahsan ee kasarka noqday ee madaxweyne Muuse Biixi\nMuxuu Madaxweyne Muuse Biixi Ku Dhaliilay Ganacsadde Ismaaciil? Ismaaciiloow Ma Caawin Ayaa Kula Gudboon Mise Horumarin?\nMadaxweynaha Somaliland ayaa si weyn ugu dhaliilay ganacsade Ismaaciil (worldremit) oo isagu ah samafale hantidiisa gaarka ah ugu deeqa bulshada baahan.\nHay’ada Sahamiye ee uu sameeyay ganacsade Ismaaciil si ay u maamusho hantida uu ku tabaruco, ayaa danyartii ku barakacday suuqa waaheen si toos ah ugu deeqday lacag ay noloshooda ku maareeyaan iyagoo aan soo marin guddiyada tabarucaad ururinta ee uu sameeyay Madaxweynaha Somaliland.\nWax khalad ah muu samayn ganacsade Ismaaciil, laakiin caqliga keli-talisnimadu ma jecla bulshada nool ee iskeed wax u qabsata, waa caqli doonaaya dadka ilaa ruuxdooda inuu yeesho.\nMadaxweyne Muuse wuxuu ku tilmaamay ganacsade Ismaaciil inuu fawdo iyo fat-qalalo abuuraayo maadaama uu diiday inuu mucaawimooyinkiisa soo dhex mariyo guddiyada uu madaxweynuhu maamulo.\nWaxaan aaminsanahay in ganacsade Ismaaciil uu xukuumadda ku aamini waayay lacagtiisa, maadaama uu rumaysan yahay in musuq-maasuq baahsani uu ka dhex jiro, aan ku xasuusiyo qayb ka mid ah qoraal uu dhawaan qoray “ ….dadweynuhu ka wada qayb qataan hay’adaha dalka ka shaqeeya looga nadiifiyo xatooyada iyo musuqa BAAHSAN ee kansarka noqday”.\nBal is-waydii qiilka uu madaxweyne Muuse ugu diiday ganacsade Ismaaciil iyo kuwa la midka ah inay si toos ah deeqohooda ugu hagaajiyaan dadweynaha barakacay? Inta aanan qiilka madaxweynaha kuu sheegin waxaan kugula talinayaa in kiniin xummad jabin ah aad is-ag dhigtid, si haddii ay dhibaato kaasoo gaadho jawaabta madaxweynaha aad markiiba kiniinka u liqdid.\nMadaxweynuhu wuxuu ku jawaabay hadal nuxurkiisu ahaa sidan: “Annaga oo dawladda ah ayaa garan karna dadka oo dhan, halka dadka intooda kale ay dadka qayb uun ka yaqaanaan, sidoo kale waxaanu diidaynaa in qof mar hanti la siiyay in mar 2aad la siiyo”.\nHadda waa isla xukuumaddii dib u soo diiwaan-galisay isla dadkii ay maalin walba cashuurta ka qaadi jirtay, sidoo kale-na uu madaxweynuhu leeyahay “way dhici kartaa in guddiyadu aanay dadka qaar soo diiwaangalin”.\nMaxay markaasi ku kala duwan yihiin xog-ururinta ay samaysay xukuumaddu iyo xog-ururinta ay dadwaynuhu ama ay hay’aduhu sameeyaan? Jawaabtu waxay tahay waxba, oo laga yaabaa in xogta ay ururada bulshadu sameeyaan inay ka tayo badan tahay ta xukuumadda, laakiin ujeedada Madaxweynuhu waxay tahay inuu dhammaan lacagta gacanta ku dhigo.\nHaddaba weerarkan afka ah ee uu Madaxweyne Muuse Biixi ku qaaday ganacsade Ismaaciil, waxaan filayaa inuu xigi doono tallaabooyin kale oo lagu carqaladaynaayo hawlaha samafalka ah ee uu wado.\nGanacsade Ismaaciil wuxuu haystaa fursad aanay haysan ganacsatada kale ee Somaliland, taasoo ah madax-bannaani ganacsiyeed, anigoo uga jeeda in ganacsiga Ismaaciil aanuu sinnaba ugu xidhnayn xukuumadda Somaliland, halka ganacsatada kele sida Dahabshiil, Telesom, Oomaar….iwm ay dhammaantood ganacsigoodu yahay mid ay xukuumadu saamayn karto haddii ay ka xanaajiyaan.\nHaddaba waxa la gudboon ganacsade Ismaaciil inuu xorriyadaasi uga faa’idaysto sidii uu u maal-galin lahaa barnaamijyada horumarinta bulshada ee muddada dheer iyo muddada dhexe sida barnaamijka Daaris oo kale, iyo fikrado badan oo kale oo kollay maskaxdiisa ku jirta ama looba soo jeedin karo.\nAnigu shakhsi ahaan aad ayaan uga soo horjeedaa in tabarucaadka bulshadu ay ku jihaysnaato baahiyaha asaasiga ah, iyadoo arrimahaasi ay yihiin waajibaadka dawladda ee ay uga gaabiso musuq-maasuqa ay samayso darteed, halka mucaawimada ay bixiyaan ganacsataduna ay u eekaanaysaa inay ceebta dawladda ku asturaayaan.\nNuxurka farriintaydu waxay tahay in farqi u dhexeeyo caawinta, oo ah in qof ama bulsho laga taageero dhibaato dhacday si ay dib ugu soo noqoto isla halkii ay markii hore joogtay, sida caawimada abaaraha ama caawinta dadka ku barakacay suuqa waaheen iyo horumarinta oo iyadu yoolkeedu yahay inay bulshada halkay joogto ka horumariso sida barnaamijka Daaris oo kale oo isagu bulshadeena ka qaadaaya heerka wax-akhriska iyo qoraalka ee lagu qiyaaso maanta 40% ugu badnaan ilaa uu ka gaadhsiinaayo 100% insha Allaah.\nWalaal Ismaaciiloow, ma jiro maanta Somaliland ganacsade isku-darsaday awooda dhaqaale iyo madax-bannaani ta aad leedahay oo kale, anigoo lexo-jeclo weyni iga hayso hantidaada ku baxaysa caawimada aan dhammaanayn, waxaan si naxariis leh kaaga codsanayaa inaad hantidaada ku bixisid horumarinta oo aad ka joogsatid caawimada.\nIsmaaciiloow, ha na siin kalluun, ee na bar kalluumaysiga.\nSidoo kale waxaan ku xasuusinayaa inantii u xidhnayd musuq-maasuqii ay fashilisay.\nIlaahay talada saxda ah ha ku waafajiyo…. Aamiin.\nQore Maxamuud Jaamac\nPrevious article“Laba ka mid ah ilaaladeydii ayaa Maanta ku dhaawac-may.wixii maanta ka dambeeya…”\nNext articleDaaWo÷khatarta Somaliland waxa maanta dadka afduubanayaa ciyaal Beesha Madaxweyne Muuse Biixi Cabdi.”


HS:- Dad badan ayaa u maleeya in shacabka Somaliyeed neceyb gaar ah u qabaan magaalada Mogadishu,taasi oo beelo badan Somaliyeed iskaka haajireen dharaar cad iyagoo weliba Ku lahaa hanti ma guurto ah.\nSidoo kale waxaa laga yaabaa iney Somali badan la yaabaan muuqaal dhawaan laga duubay ganacsade Cabdi Xoosh oo runtii madaxweynaha hada jira Ku tilmaamay shaqsi maskaxda ka jiran,mar uu u nasteexeynayey beelaha sida gaarka ah isku laheysiiya caasimada Somaliya ee Mogdishu,walow ay iyagu isku maleeyaan in aflagaadeeyey.\nXaqiiqadii dhaqanada siyaasadeed ee aadka u foosha xun ee maanta yaalo Mogdishu ma ahan mid ay Ku qanci karaan Somaliweyn in sanadkaan Mogadishu Marti geliso doorashada madaxtinimada Somaliya.\nHadaad u fiirsato qaabka ay u shaqeeyaan gudiga loogu yeeray gudiga doorashada ee uu madaxweynahu sameystay kedibna madaxda uga dhigay mid ka mid ah la taliyayaashiisa ee xitaa garan waayeen Iney madaxweynahan ay siyaasadiisu fashilka dhaaftay ee waashay welina isla saxan kaliya si uu u helo mudo kordhin iney dhihi waayaan ugu yaraan.\nWar waxaani aad sameyneyso waa ceeb ee jooji siyaasiyiintaan caasimadiii Somaliya kaaka kala tagayo iyo shacabkan aad cidii kaa soo jorjeedaba aad Hotelada ugu galeyso waxaani waa qeyrul masuulnimo xumee.taasi bedelkeeda maadaama uu isagu soo magacaawday wax kale kama hadlaan oo aan ka aheyn siduu mudo kordhin Ku heli lahaa maadaama aysan jirin cid maanta Xasan Sheikh xil qaran mar danbe Ku aamineyso marka loo eego dhaawaca siyaasadeed iyo qaran jabka Ku dhacay Somaliweyn 4tii sano ee uu joogay.\nHadaba iyadoo ay arimahaasi oo dhan jiraan si loo helo magaalo kale oo aan aheyn Mogdishu oo lagu qabto doorashada waxey beesha caalamka Sahan Ku wadaan dhawr magaalo oo dalka ka mida midood tan Ku haboon in doorasho lagu qabto.\nArinta kale ee ay Somali badankeed dharaar cad Ku kala tagi doonaan waa maalinta meel lala soo istaago in madaxweynaha waqtigiisa hal maalin loogu daro oo uu bulshada sii horjoogo waxii ka danbeeya Sept 10/2016 waayo isagaa si kutalo gal ah u hor istaagay wax badan oo la qaban karay waqti hore.\nUgu danbeyna mudo 26 sano oo colaado ah dalka Somaliya waxuu mar kale foolanayaa Civil War waa hadii doorashu Ku dhiciweyso mudadii loogu talo galay waayo madaxweynaha waxaa bishii soo gala dhaqaalo lagu qiyaasay 5 million oo dolar gudiga doorashada uu sameystayne waxey u raadinayaan mudo kordhin oo ma doonayo inuu doorasho galo,waayo dareenka shacabka Soomaaliyeed ay ka qabaan ayuu ogyahay.\nIsku soo duuboo Mogdishu inta uu masuuliyad sheeganayo madaxweyne Xasan Sheikh ma ahan magaalo lagu aamini karo iney ka dhacdo doorasho,waxeyna noqon doontaa meel lagu bar tilmaameedsado musharaxiinta badankoodna weyba iskaka carareen.\nMarka aanu leenahay beesha caalamka iyo midowga Africa ayaa jiheynayo doorashada sanadkaan dad badan waxey moodaan mid qiyaali ah,dalka kama jiro gudi doorasho kaliya waxaa hada Mogdishu Ku sugan gudi uu hogaaminayo la taliyaha madaxweynaha oo loogu yeeray gudiga doorashada heer federal.\nMogdishu ma ahan caasimadii Somaliya ee berisamaadkii Somali oo dhan ka dhaxeysay amaba magaalo ay Somali u siman tahay weyna adag tahay in ay mar kale kulmiso Somaliweyn marka loo eego dhaqanada aadka u foosha xun ee maanta yaalo iyo siyaasadaha guracan ee madaxweynaha dhawaane waxaa siweyn loo dareemi doonaa hoos u dhac qiimaha la kala siisto guryaha, waayo Mogadishu waxey magaalo Ku aheyd Somaliweyn,hadase inta hantidooda kala baxeysa ma yara iney dhistaan iska daaye.\nDhawaan naga fill magaalooyinka loo badinayo midood iney doorashada ka dhacdo 2016.\n· admin on July 30 2016 10:21:14 · 0 Comments · 1190 Reads ·\n14,934,271 unique visits


Shabelle Media Network – JABHADDA BADBAADINTA SHACBIGA OGADENYA\nJABHADDA BADBAADINTA SHACBIGA OGADENYA\nmaalik_som October 1, 2012\nMuqdisho: (Sh.M.Network) Kadib markaan aragnay in dhamaan halgamadii hubeysnaa iyo kuwii aan u hubeysnaynba ay noqdeen qaar fashilmay iyo kuwo aan wax ka badalin xaalada halgan ee bulshada wadanka ku nool.\nKadib markii dowladaha dariska ay u gacan galiyeen dadkii shacabka ahaa ee soo magan galay gumeysigii ay ka soo carareen , isla markaana dad fara badan lagu diley taaso ay u danbeysay dilalkii isdaba jooga ahaa ee ka dhacay dalka Kenya.\nKadib markaan aragnay xasuuqa joogtada ah ee loo geesanayo shacbiga ku nool gudaha dalka taaso ay u danbeysay xasuuqii guna gado, gaashaamo iyo xarshin.\nArimahaas iyo kuwa kale fara badan markaan aragnay waxaanu go’aansanay arimaha soo socda oo aan u aragnay inay yihiin lagama maarmaan in aanu aas-aasno urur dagaal ama xuquuq iyo xoriyad raadinta shacbiga ku dhaqan dhulka ogaadenya .\nKaasoo si dhab ah u wajihi doona arimaha si ka duwan siyaabihii hore\n1) In halganku noqdo mid laga maamulo gudaha dalka , dhamaan xubnaha golaha dhexe , gudiga fulinta iyo hogaaminta ciidanka ayaa noqon doona kuwa jooga gudaha dalka .\n2) In xuquuqdayada aayo ka talinteeda buuxdo ku raadino hab nabadgalyo iyo halgan gobonimodoon ah.\n3) Inaan raadino , baadigoobna u galno cid kasto oo saluugtay ururadii dagaalamay hada ka hor, ama kuwa kale ee hada halgankey wadeen gabaabsiga yahay , kuna soo dhaweeno gacmo furan dhamaan bulshada soomaaliyeed ee ku dhaqan dhulka ogaadenya.\n4) Inaan iskaashi ciidan iyo mid siyaasadeedba la yeelano dhamaan ururada kale ee la dagaalamaya cadawga. Waxaa naga go’an inaan cadawka gumeystaha ah kula dagaalanno meel walbo uu nagula dagaalamo dal iyo dibadba. Ugu danbeyntii, waxaan ku dhawaaqnay ururkan golihiisii wadatashiga, dhameystirka maamul hogaamineedka ururkan waxaa la shaacin doonaa dhawaan. Hawlgalka ururka laga bilaabo wareegtadan wuu bilaabanayaa , ILAAHAYNA waxaan ka rajaynaynaa inuu na guuleeyo\nRa’isal Wasaare Saacid: Xaafadaha Muqdisho mid mid ayaa loo baarayaa\nKulan looga soo Horjeedo Madaxweyne Faroole oo ka dhacay Gaalkacyo\nMadaxweyne Xasan Sheekh: Dowladdu ha isku duubnaato\nhay’adaha samafal ee ka hawlgala Muqdisho oo saamayn ay ku yeelatay qaraxyada


Ruux ka ganacsanayay waxyaabaha maanka dooriya oo lagu qabtay Jowhar - Wargeyska Faafiye\nRuux ka ganacsanayay waxyaabaha maanka dooriya oo lagu qabtay Jowhar\nGudddoomiyaha degmada Jowhar Maxmed Cabdulle Caqiil ayaa sheegay in marna aysan u dul qaadan doonin in gudaha magaladaasi lagu iibiyo waxyaabaha maanka dooriya. guddoomiyaha oo maanta oo Khamiis ah warbaahinta la hadlay ayaa tilmaamay in ay sii socon doonaan howl gallada lagula dagalamayo shaqsiyaadka ka beec mushtara waxyaabaha maanka dooriya.\nCiidmada booliska iyo kuwa nabad sugida dowladda Federaalka ayuu sheegay guddoomiyaha degmada Jowhar in maanta ay gacanta ku soo dhigeen ruux la sheegay in uu ka ganacsanayay waxyaabaha maanka dooriya. Sheekh Axmed Ibraahim oo ah guddoomiyaha maxkamada racfaanka gobolka Shabeellaha dhexe ayaa cod dheer ku sheegay in ay ka soo hor jeedaan waxyaabaha ay xaaraantinimeysay diinta oo uu ka mid yahay ka ganacsiga maan dooriyaha.\nRecent PostsBoqorka Sacuudiga oo wiilkiisa ka dhigay dhaxal sugeDaawo VIDEO : ‘Gaajo ayuu u dhintay wiil aan dhalay oo shan jir ahaa’Ahmed Kathrada, ninkii la xirnaan jiray Mandela, oo dhintayGeneral favors more aggressive approach in SomaliaUNHCR oo dalbatay baaritaan laagu sameeyay qaxootigii Soomaalida ee Yaman lagu laaayay.Editor’s Pick . Telefoonkii Hitler oo $243 kun oo dollar lagu iibsaday.43Random PostsDab ka dhacay Xerada Qoxootiga ee Xagardheer.Couple Sentenced For Having Sex In Police Car‘He left me dying,’ victim testifies at attempted murder trialZimmerman's lawyers QuitSheekh caan ah oo lagu toogtay Tanzania.


Hababka Unugyada Half\nLaabi Laabi Karo ee La Qaadan Karo Qorraxda\nSaamaynta labada kaarboon ee Shiinaha iyo siyaasadaha xakamaynta laba-geesoodka ah ee baahida sawir-maskaxeed ee qorraxda\nWarshado la ildaran koronto la qoondeeyey ayaa gacan ka geysan kara kor u kaca nidaamyada qorraxda ee goobta, iyo dhaqdhaqaaqyadii dhawaa ee lagu amrayay dib u habeynta PV dhismayaasha jira ayaa sidoo kale kor u qaadi kara suuqa, sida falanqeeye Frank Haugwitz uu sharaxay. Waxaa jiray tallaabooyin kala duwan oo ay qaadeen Shiinaha oo...\nCODSIGA LAYLKA ILAALINTA SOLAR EE BADBAADINTA TAMARTA, YAREYNTA CIIDANKA IYO HORUMARINTA DHEXDHEXAADINTA KAARBON\nSi loo gaaro yoolka ugu sarreeya ee kaarboonka iyo dhexdhexaadnimada kaarboonka, horumarinta tamarta cusub ayaa loo dardargeliyay hab dhan walba ah. Dhawaan, Maamulka Tamarta Qaranka ayaa soo saaray "Ogaysiis ku saabsan Horumarinta iyo Dhismaha Korontada Dabaysha iyo Sawir-qaadista Korantada ee 2 ...\nDayactirka Jidka Cadceedda\nby admin 21-06-19\nSolar panels waa qaali in lagu dayactiro sababtoo ah uma baahnid inaad qorto khabiir ku takhasusay, inta badan shaqada adiga ayaa qaban kartaa. Ma ka werwersantahay dayactirka laydhkaaga cadceedda? Hagaag, sii akhriso si aad u ogaato aasaaska dayactirka iftiinka waddada cadceedda. ...\nKU dhawaad Seddex meelood labo meel dadka ka shaqeeya wershadaha cadceedu waxay filayaan inay arkaan kobaca iibka laba-labambar ee sanadkan.\nTaasi waa sida lagu sheegay sahan dhowaan uu daabacay ururka ganacsiga Global Solar Council (GSC), kaas oo lagu ogaaday in 64% gudaha warshadaha, oo ay ku jiraan ganacsiyada qoraxda iyo ururada cadceedda ee qaranka iyo gobollada, ay filayaan kobaca noocaas ah sanadka 2021, koror yar. .\nLIFE SOLAR – - Farqiga u dhexeeya MONOCRYSTALLINE SOLAR PANEL IYO POLYCRYSTALLINE\nDabaqyada qorraxda waxay u qaybsan yihiin hal crystal, polycrystalline iyo silicon amorphous. Badi muraayadaha qorraxda hadda waxay isticmaalaan hal kiristaalo iyo walxo polycrystalline ah. 1. Farqiga u dhexeeya hal saxan crystal ma...\nQorraxda NOLOSHA - - NIDAAMKA Bamka biyaha ee sawir-qaadista, Keydinta tamarta, dhimista kharashka iyo ilaalinta deegaanka\nIyada oo la dardargelinayo is-dhexgalka dhaqaalaha adduunka, tirada dadka adduunka iyo miisaanka dhaqaale ayaa sii kordhaya. Arrimaha cuntada, ilaalinta biyaha beeraha iyo arrimaha baahida tamarta ayaa caqabado ba'an ku ah badbaadada iyo horumarka aadanaha iyo nidaamka deegaanka dabiiciga ah. Dadaalka t...\nDhismaha 36, Hongqiao Xinyuan, Degmada Chongchuan, Nantong City, Shiinaha


Haddii aad warka Sh. Keenyaawi diiddey bal arag Bayolojiga (Imisa ukumood ayay bishiiba khasaarisaa haweenaydu?) | Hadalsame Media\nHome Caafimaadka Haddii aad warka Sh. Keenyaawi diiddey bal arag Bayolojiga (Imisa ukumood ayay...\nHaddii aad warka Sh. Keenyaawi diiddey bal arag Bayolojiga (Imisa ukumood ayay bishiiba khasaarisaa haweenaydu?)\n(Hadalsame) 29 Nof 2019 – Waxaa baraha bulshada ka oogan dood ka dhalatay hadal uu sheegay Sheekh Keenyaawi oo ku saabsan in aanay guur micne leh helaynin haddii ay haweenaydu guur la’aan ku gaarto ilaa 40 iyadoo raadinaysa PhD, arrintan oo ay dood ka keeneen haween fara badan.\nBal aannu arrintaa bayoloji ahaan u eegno:\nSi ka duwan ragga oo si joogto ah usoo saara manida, jirka dumarku ma sameeyn karo ugxanta. Ha yeeshee, haweenay kasta waxay ku dhalataa qiyaastii 700.000 ilaa 2 milyan oo ukumood (oocytes).\nBil kasta oo cimrigeeda ka mid ah ilaa ay ka gaarayso qaan-gaarka waxay bil kasta lumisaa 11,000 oo ukumood. Marka ay gaarto 13 sano waxaa usoo haraysa qiyaastii 300,000-400,000 oo ukumood, waxaana falgal u diyaar noqonaya wax ka yar 500 oo ukumood (ovulation).\nWixii qaangaarka ka dambeeya, waxay gabadhu bishiiba khasaarinaysaa 1,000 ukumood, taasoo ka madax bannaan isbedellada dhecaannada jirka, iyo wax kasta oo la xiriira dhalid iyo uuraysi.\nHaweenaydu waxay noqonaysaa ma dhalays marka ay ukumuhu ka dhamaadaan, taasoo badiyaa dhacda marka ay gaarto ama u dhowdahay ama wax yar dhaafto da’da 40-jirka. Taasna waxaa soo raaca caado go’a (menopause), oo badiyaa timaado marka ay ku jirto kontomeeyada.\nImisa ukumood ayay gabadhu lumisaa bishiiba?\nWaxaa dhacda inay dadku aaminsan yihiin inay haweenaydu bil kasta soo saarta hal ugxan oo la falgasha manida ninka oo sidaa ku biqisha, balse taasi run maaha. Sida sare ku xusan haweenaydu marka ay qaan-gaarto waxay bil kasta luminaysaa 1,000 ukumood, iyadoo ay biyaha ragga la falgasho halka ugxan oo meesha ugu xooggan (dominant follicle), taasoo caadiyan uu dhererkeedu gaarayo qiyaastii 22 milli mitir.\nSidaa darteed, Sheekh Keenyaawi cilmi maaddi ahaan xitaa warkiisu ma khaldana, balse meesha qura ee aanu si faahfaahsan oo ku filan u abbaarin waa inay dumarku waxna baran karaan qoysna yeelan karaan, haddii uu qofku kartideeda la yimaado.\nMid kale oo lafteeda ay dadka qaar ku dureen doodda wadaadka waa inaysan Somalia ahayn Japan iyo South Korea oo kale, oo aanay gabar PhD iyo mihnad raadinaysaa kaba ahayn wax umadda haatan fara ba’an ku haya, maadaama ay ay Somalia guud ahaanba aad ugu hooseeyso dhanka aqoonta iyo dhaqamada aqoonta lala xiriiriyo.\nPrevious articleIlhaan Cumar oo lagu eedeeyay inay ”BASAASAD” u tahay dowlado shisheeye! (Dacwad laga gudbiyay)\nNext articleDEG DEG: Arsenal oo cayrisey macallinkeedii Unai Emery


Djibouti iyo Somaliland Wa UL iyo Diirkeed\nHome QORMOOYIN Djibouti iyo Somaliland Wa UL iyo Diirkeed\nHordhac: Maqalkani waxaa la fafiyay 10 sandood hore merkii President Rayaale booqdey Djibouti xidhiidh labade dal oo hagaday ilaa sanadkii 2005. Madaxwene Rayaal wuxu sii geesinimo u fideyey taageero hiil iyo hooba ah la garab dowlade iyo dadka reer jabuuti kagana soo horjeestey gardaradii qaawanayd ee ay Eretariya kula kacday Jabouti.\nMaqal aad loo xiiyey aayu aha oo lagu dabacay websites badan oo kamid ahayeen Somalilandnation.com iyo Djiboutination.com.\nMaqal kale oo wakhtigan xaadir ka ah iyo booqashadii Madaxweyne Muse Beei Cabdi ku tagey Djibouti ka turjumaayse aya aanu idiin soo gudbin doona Insha Allah.\n10/ 08/2008 : Djibouti iyo Somaliland Wa UL iyo Diirkeed\nBooqashadii Madaxweyne Rayaale uu ku tagay dalka Jabouti waxay ahayd talaabo aad ugu muhiim ah horumarka dalka wakhtigan aan joogno. Siyaasadu waa xirfad ku dhisan wixii suurtogalnimo ah. Madaxweyne Rayaale iyo Madaxwaynaha Jabouti Mudane Geele waxay ku kicitimeen wax loo baahan yahay oo macquula iyagoo uga faa’iidaysanaya fursadani soo martay si cilmiyaysan. Isku soo dhawaanshaha labada dal ka dib wada xidhiidh hagaday ilaa sanadkii 2005 waa talaabo aad muhiim u ah haday noqoto xag dhaqaale iyo xag siyaasadeedba. Taageerada ay dadka reer Somaliland u hayaan dadka reer Jabuuti waa mid geesinimo ah waana mid ay dadka reer Somaliland ogol yihiin inay taageero hiil iyo hooba ah la garab galaan dadka reer jabuuti kagana soo horjeestaan gardaradii qaawanayd ee ay Eretariya kula kacday Jabouti.\nReer Somaliland iyo dadka reer jabuuti waxay isku yihiin ul iyo diirkeed. Dad badan oo reer Somaliland ah ayaa ku nool Jabuuti sidoo kalena dad badan oo reer Jabuuti ah ayaa ku nool Somaliland, Qofka reer Jabuti ee dhintaa waa qof ka dhintay Somaliland, taasi waa arinta dhabta ah ee lama huraanka ah, sidaasi darteed dadka reer Somaliland iyo Dawladooda waxaa ka go’an inay taageero hiil iyo hooba ah la garab istaagaan walaalahooda reer Jabuuti.\nWakhtigii aynu soo dhaafnay labada dal aad bay isu caawiyeen midba marka uu ka kale u baahdo. Hadaynu tusaalayaal soo qaadano:\nMarkii ay reer Jabuuti u dagaalamayeen inay xoriyadooda ka qaataan Faransiiska, dadka reer Somaliland waxay la garab istaageen taageero hiil iyo hooba ah, haday noqoto mid dhaqaale iyo mid siyaasadeedba. Waxaa lama ilaawaan ah heeso wadiniyeedkii, gabayadii, Mudaharaadyadii iyo ololihii ay dadka reer Somaliland yar iyo waynba ay ku cabireen sida ay u jecel yihiin inay dadka reer Jabuuti xoriyadooda ka qaataan Faransiiska. Waxa kale oo dadka reer Somaliland si diiran ay u soo dhaweeyeen dadkii reer jabuuti ee uu gumaystuhu wadankooda ka soo cayriyay iyo waliba xoriyad doonkii Jabuuti oo lagu tababaray Somaliland. Reer Somaliland way soo dhaweeyeen dadkaasi reer Jabuuti guryahoodiina way u fureen, waxbarashadiina bilaash ayay uga dhigeen caruurtooda. Waana xaaqiiq in dad door muhiima ka ciyaara Jabuuti ay wax ku barteen Somaliland. Halgamaagii waynaa ee reer Jabuuti, Maxamuud Xarbi, gabadhiisu waraysi ay siisay laanta Afka Somaliga ee BBC da sanadii 2004 kii ayay dhamaan ku sheegtay arimahaasi oo dhan.\nTaasi badalkeeda waxay dadka reer Jabuuti iyo dawladooduba caawiyeen reer Somaliland wakhtigii ay la dagaalamayeen Dawladii kali taliska ahayd ee uu hogaaminayay kalidii taliyihii Siyaad Bare. Anigu markii aan dalka laajiga ka ahaa ee 1981-1984kii waxaan magangalyo ka helay DJabouti. Dad badan oo reer Somaliland ah oo aan anigu ka mid ahay ayaa ganacsi midho dhal ah ka samaystay wadankaasi Jabuuti. Waana dhab inay Jabuuti meel nabdoon u ahayd dadka reer Somaliland wakhtigaasi ay la dagaalamayeen Siyaad Bare, wakhtigaasi oo dadka reer Somaliland lagu hayay nooc kasta oo xaqiraad ah, Cadaadis iyo naxariis daro u horseeday dadka reer Somaliland xasuuq iyo cuno qabatayn dhaqaale oo uu Siyaad Barre kula kacay. 1980-1981kii markii dakadii Berbera la xidhay alaabtii dakada ka soo dagaysay waxay ahayd 300 oo malyuun oo Dollar taasi oo la bililiqaystay 1980-1981kii, Jabuuti waxay noqotay albaab u furmay nolosha iyo noolaanshaha dadka reer Somaliland. Djabuuti waxay ahayd meel aad u nabdoon oo ay hooyadu iman karto si ay u aragto inankeeda ay jeclayd ama ay gabadhi la kulmi karto saygeeda.\nWaxaa jirta boqolaal dhacdooyin oo taariikhda gashay taasi oo aniga iyo saaxiibadaydii SNM ee Jabuuti joogay aanu la kulanay markhaatina ka nahay. Bal waxaad qiyaastaa Mujaahid SNM ah oo dagaalamaya oo kula kulmaya xaaskiisa ama hooyadii Jabuuti.\nDhinaca kale dadka reer Jabuuti iyo dawladoodu waxay ka faa’iidaysteen xidhiidkii ganacsi ee ay la lahaayeen Somaliland. Dhaqaalaha reer Jabuuti wakhtigaasi wuu horumaray, khibrada ay dadka reer Somaliland u lahaayeen inay ganacsi samaystaan waxa uu waxtar u noqday dhaqaalaha dadka reer Jabuuti, iyada oo uu dhaqaalihii isu badalay mid ay gacanta ku hayaan dadka reer Jabuuti halka dhaqaalaha Jabuuti ay markii hore gacanta ku hayeen dad carab ah iyo inyar oo Somali iyo Canfar ah. Tani waxay noqotay mid ay labada dhican (Somaliland iyo Jabuuti) dhaqaalahooda ku horumariyaan waxayna tani tusaale la garanayo u noqotay iskaashiga gobolka ee xaga dhaqaalaha iyo iskaashiga dhaqaale ee lagu horumarin karo dhaqaalaha Aduunka.\nMaalmahaasi iyo sanadaadaasi madaw Jabuuti may ahayn oo kaliya albaab u furan dadka Somaliland ku nool oo qudha ee waxa kale oo albaab ay u ahayd Mujaahidiintii SNM ee xaruntoodu ahayd Ethiopia. Maal badan ayay dadkii reer Somaliland ee laajiga ku ahaa Jabuuti u ururiyeen iyagoo markaasina isu dayay sidii ay uga dhaadhicin lahaayeen Dawlada DJabouti inay taageero siiso urukii SNM. Sidoo kale dumarkii waxay iska ururiyeen lacag waxayna samaysteen wada xidhiidh ah sidii ay u caawin lahaayeen qoysaskii ama xaasaskii ka yimid Somaliland, kuwaasi oo ragoodii uu xidhay Siyaad Bare ama ay ka mid ahaayeen SNM. Dadaalka ay sameeyeen dumarkaasi waa mid aan waligii la ilaawi doonin waana mid taariikhda lagu qori doono loona dhigi doona jiilka soo socda Insha Allah. SNM waxay ahayd dhaqdhaqaaq ka socday wadano badan, gudaha Somaliland/Somalia iyo gagada Dagaalkaba, ma aha mana noqon doonto SNM mid ay koox gaar ahi sheegan karto, laakiin SNM waa dadka oo dhan koox kastaana waxay ku leedahay door muhiim ah sidii dadka reer Somaliland looga xoreeyay kalidii taliyihii Siyaad Bare. Waxaan aad ula yaabaa markaan arko koox kaligood sheeganaya SNM.\nSNM waxay gudo gashay weerar wayn 1984kii, weerarkaasi oo loo yaqaanay “Dagaalkii Buuraha”. Waa xaqiiq in dagaalyahano badan oo SNM ahaa ay ku naf waayeen dagaalkaasi, laakiin kalidii taliyihii awooda badnaa ayaa kumaan kun oo ciidamadiisa ah ku waayay dagaalkaasi, intii soo hadhayna way ka niyad jabeen inay la sii dagaalamaan SNM. Dagaalkaasi waxa uu dhisay niyadii iyo rajadii SNM waxaanu fursad u siiyay in SNM ay ka hesho khibrad khasaarahaasi wayn, inay si xoog ah isu urursadaan iyo inay xidhiidh la sameeyaan dadka reer Somaliland iyagoo ku guulaystay taageeradooda. Haseyeeshee wakhtigaasi SNM waxay ku jirtay tababar manayna haysan wax hub iyo gaadiid ah. Dagaalkaasi SNM waxay isticmaaleen lugahooda taasi oo ay ku galeen dalka gudihiisa. Tani waxay ahayd arin aad u adag inay ku dhiiradaan.\nMarkii ay hogaankii garabka milatari ee SNM baadhitaan ku sameeyeen dagaalkaasi waxay ogaadeen in dhibaatada u wayn ee haysatay ay ahayd gaadiid la’aan. Horaantii 1985kii, wasiirkii difaaca ee SNM Alle ha u naxariistee Aadan Shiine ayaa noo soo qoray kooxdayadii SNM ee joogtay Jabuuti waraaq ay ku codsanayeen in si dhakhso ah loogu soo diro gawaadhi iyada la’aantoodna aan la sii wadi karin in weeraro waawayn la qaado ama dadaalka la sii wado. Tani waa nagu adkayd inaanu samayno- dhinac waa ka suurta gal oo gawaadhi waanu heli karnaa laakiin sidee suurta gal u tahay inaanu u dirno Diridhaba?- Ilaahaybaa mahad iska leh, waxaanu ku guulaysanay in 20 nin oo naftood hurayaal ah oo gawaadhi waawaayn lahaa aanu ka dhaadhicino arintaasi, Inyar ayaa maanta ka nool oo badidoodii way dhinteen Alle ha u naxariistee.\nDawladii Jabuuti oo uu wakhtigaasi hogaaminayay Alle ha u naxariistee Xasan Guuleed iyo madaxwaynaha hada talada haya Ismaaciil Cumar Geele oo wakhtigaasi ahaa madaxa sirdoonka ee Jabuuti ayaa noo balan qaaday inay arintaasi noo ogolaanayaan aananu hore ka wadno. Waxaana lanagu war galiyay in labadii cishaba laba gaadhi aanu tareenka Diridhaba u baxaya saarno, maxaa yeelay waxay ahayd arin aad khatar u ah inaanu gawaadhida mar qudha wada dirno.\nMarkii aanu labadii gaadhi ee u horeeyay aanu dirnay ayaa Siyaad Bare koox maamulkiisa ka tirsan uu noogu soo diray Jabuuti si ay dawlada Jabuuti ugu qanciyaan inay joojiso dirista gawaadhida wixii hadhay. Guntii iyo gabagabadii Dawladii Jabuuti way diiday arintaasi, kooxdiina iyagoo gacmo madhan ayay ku noqdeen Siyaad Bare. Saddex wiig ka dibna gawaadhidii oo dhami way gaadheen Diridhaba. Arintani waxay dhistay niyadii SNM arinta ugu muhiimsana waxay noqotay in dawaladii Ethiopia ee wakhtigaasi ay ku qanacday inay SNM tahay koox aad khatar u ah waxayna ogaatay inay dawlada Jabutina na taageersan tahay.\nWaxaa kale oo jirta dhacdooyin fara badan oo dadkii reer Jabuuti iyo Dawladooduba ay ku caawiyeen dadkii reer Somaliland wakhtigii ay la dagaalamayeen kalidiitaliyihii Siyaad Bare. Waxaan si buuxda u dareensahay in dad badan oo reer Somaliland ahi gaar ahaan dhalinyaradu ayna war u hayn taageerada lama ilaawaanka ah ee ay dadka reer Jabuuti u qabteen dadka reer Somaliland, wakhtigaasi oo aynu xoog ugu baahnayn taageeradooda SNMna ay curdinka ahayd. Waxaan rumaysanhay in la gaadhay wakhtigii taariikhda la sixi lahaa taasi oo ay dadka reer Jabuuti caawiyeen dadka reer Somaliland wakhtigii inoogu adkaa ee aynu la dagaalamaynay Siyaad Bare inaga oo kaashanay taageerada Dawlada Jabuuti.\nWaxaan si xoog ah u rumaysanahay mucjisooyinka Ilaahay. Nin ka mid ahaa hogaamiye diimeedkii reer Somaliland kaasi oo ahaa ragii keenay fikrada ah inaan Siyaad Bare la dagaalano ayaa maalin yidhi “Xaaladu way adkaan doontaa waxayna noqon doontaa mid aan loo dulqaadan karin, wakhtigaa Jabuuti waxay noqon doontaa gaboodkeena iyo ta inagu taageerta ka soo horjeedka aynu ka soo horjeedno Siyaad Bare”. Markii ay Jabuuti diiday inay ku biirto Somali weyn ee ku dhawaaqday gooni isu taageeda dad badan oo Somali ah ayaa ka cadhooday arintaasi, laakiin dadkaasi way qaldanaayeen waayo ilaahay baa og sida fiican.\nSomaliland waxay ahayd dal jira oo gooni u taagan 17kii sano ee u danbeeyay waana dal nabdoon oo leh Madaxweyne, Baarlamaan iyo golayaal deegaan oo si dimuqraadi ah loo soo doortay. Xuquuqda aad u leedahay inaad gooni isu taagto waxay ku xardhan tahay dastuurka Qaramada Midoobay taasi oo sheegaysa “Dadka oo dhami xaq bay u leeyihiin inay gooni isu taagaan ama goonidooda isu maamulaan” iyagoo dadku tix raacaya xuquuqdaasi ay leeyihiin, waxay fasax u leeyihiin inay samaystaan maqaamkooda siyaasadeed oo ah sidii ay iyagu u maamulan lahaayeen horumarka dhaqaalahooda iyo dhaqankoodaba.\nWaa cadaalad daro in wadamada aduunku iska dhago tiraan aqoonsiga Somaliland, iyagoo iska indho tiraya guulaha ay gaadheen dadka reer Somaliland iyo dimuqraadiyada iftiintay taasi oo aad ugu yar qaaradani Afika iyo wadanada badan ee horumaraya. Tani waxay dhabar jab ku tahay xuquuqda aasaasiga ah ee dadka reer Somaliland kuwaasi oo ku dadaalay sidii ay u samaysan lahaayeen dal dagan oo nabdoon kaasi oo gargaar aad u kooban dibada ka hela.\nWarbixin ay si wada jir ah baanka aduunka iyo Qaramada Midoobay uga diyaariyeen Somaliland sanadii 2006 ayaa waxay ku sheegeen:\n“Ilamaa bilawgii 1990kii, Somaliland meelo badan ayay horumar ka gaadhay, kuma koobna oo kaliya wada hadal iyo is dhexdhexaadin gaar ah, samaynta iyo ka shaqaynta Dawlada iyo sharci shaqeeya, dimuqraadiyad u hogaamisay doorashooyin xor iyo xalaal ah iyo dastuur. Waxaa tani suurto galiyay kuluglahaansho firfricoon oo ka yimid ururada madaxabanaan, bulshada rayidka ah, ka qaybqaadashada oday dhaqameedyada, iyo lacago badan oo dadku iska ururiyeen sidii ay nabad waarta u samaysan lahaayeen”\nInta ugu yar hadaan yidhaa, waa xaqirid iyo cadaalad daro in bulshawaynta caalamku ay Somaliland uga dhigto lahayste Somaliya – xitaa hadayna is maamul lahayn sidii ay ahayd 17kii sano ee u danbeeyayba ama ay waligeedba is xukunto mustaqbalka! Sida ku cad sharciga caalamiga ah dadka reer Somaliland way ka tashadeen mustaqbalkooda waanay soo ceshadeen madaxbanaanidoodii ay iska diideen 48 sano ka hor xaq ayayna taasi u leeyihiin. Dadka reer Somaliland, waxay si guul ah oo nabada ay u raaceen dariiqii dimuqraadiyada waxaanay si dumuqraadiyad ku dheehan tahay go’aan uga gaadheen mustaqbalkooda. Somaliland waxay rajaynaysaa in Dawladda Jabuuti ay ugu horayn doonto aqoonsiga ay dadka reer Somaliland sugayeen wakhtigaasi dheer.\nDad badan oo siyaasiyiin ruug cadaaya, aqoonyahano ah, Baadhayaal ah iyo khubaro badan oo dunida dacaladeeda ku kala nool ayaa ugu yeedhaya bulshawaynta caalamka inay u kuur galaan isbadal joogto ahna ku sameeyaan waxa loogu yeedho “Shanta Somaliyeed ee xidigta shan geesoodka ah”. 28kii bishii July 2003, urur aad wax u saameeya, oo la yidhaa International Crisis Group, oo xaruntiisu tahay Dalka Belgium, gaar ahaan Brussels, ayaa warbixin uu ka diyaariyay Somaliland waxay ku sheegeen in dhamaan ururada xiisaynaya Somaliland inay fahmaan taariikhda iyo xaalada ay hada Somaliland ku sugan tahay. Warbixintaasi waxay xooga saaraysaa:\n“Dimuqraadiyada ka jirta Somaliland waxay ka dhigaysaa aragtida ah inay la midawdo Somalia waxaan dhici karayn ama aan suurto gal ahayn, ma aha in dastuurkoodu uuna la mid ahayn ka dawlada ku meelgaadhka ah, aragtida ah inay la midoobaan Koonfurta Soomaaliya, laakiin dadkoodu waxay la xisaabtamaan madaxdooda – dadka reer Somaliland badidooduna ma rabaan inay wax midaw ah la galaan Somalia”\nWaa cadaalad daro inay bulsho waynta caalamku sii wadaan hadafkani macno darada iyo saboolka ah ee lagaga soo horjeedo danaha reer Somaliland kuwaasi oo ay ka cadhaysiinayso, cadaalad darana ay ku tahay sharafdarada uu aduunku ku kacay isaga oo wakhti dheer aan adeecid aduunwaynuhu xuquuqda dadka reer Somaliland. Maxay ku qaadan hadii Dawlada Jabuuti ay dhinac sax ah ka istaagto madaxbanaanida dadka reer Somaliland ayna dhamayso cadaalad daradani uu aduunku ku hayo?\nSiyaasadu waa xirfada wixii suurto gal ah dadka reer Somalilandna waxay rajaynayaan in Madaxweyne Ismaaciil Cumar Geele uu si geesinimo ah uu go’aanka saxda ah u qaato, isaga oo isticmaalaya xirfadiisa siyaasadeed, aqoonyahanimo iyo hogaamineedba, dulucduna waxay tahay wado kastaaba waxay ku gaynaysaa Caasimada Jabouti.\nIid Calisalaan Axmed\nEid is Chartered Fellow of the UK Institute of Personnel & Development and Management and Development Consultant. He is longtime active campaigner and lobbyist for Somaliland and one of the initiators and founders of SNM & UFO Group.\nPrevious articleIran oo sheegtay inay jiraan waddamo taageera Budhcad-badeedka\nNext articleXildhibaanada Barlamaanka JSL: Way U Xaadiraane Xaalka Ma Ogyihiin?


Dagaal u dhaxeeya ciidamada dowladda iyo Al shabaab oo ka dhacay deegaanka Bariire – Somali Top News\nDagaal u dhaxeeya ciidamada dowladda iyo Al shabaab oo ka dhacay deegaanka Bariire\nMay 9, 2019 Somali Top News\t0 Comments\nDagaal culus ayaa xalay waxa uu ka dhacay deegaanka Bariire ee Gobolka Shabeellaha Hoose,waxaana uu u dhaxeeyey Ciidamada Dowladda Soomaaliya iyo kuwa Ururka Al-Shabaab.\nDagaalka ayaa yimid kadib markii ay Al-Shabaab weerareen deegaanka Bariire oo hoostaga degmada Awdheegle halkaas oo maalma ka hor ay Ciidanka dowladda la wareegeen,waxaana dadka deegaanka ay sheegeen in uu dhacay dagaal culus oo mudo saacad ka badan socday.\nilaa iyo hadda sirasmi ah looma oga khasaaraha labada dhinac kasoo gaaray dagaalkaas maadaama ay aheyd xilli habeen ah oo badi dadka ay wada jiifeen,isla markaana aan la ogaan karin khasaaraha ka dhashay.\nSaraakiil ka tirsan Ciidamada xoogga dalka ayaa waxaa ay sheegeen in Al-Shabaab ay doonayeen inay dib ula wareegaan deegaanka Bariire, hayeeshee Ciidamada DANAB oo ku sugan halkaasi ay iska difaaceen weerarkii kaga yimid dhinaca Al-Shabaab.\nWararkii ugu dambeeyey ee saakay naga soo gaaraya deegaanka Bariire ayaa waxaa ay sheegayaan in Ciidamada Dowladda ay wadaan dhaq dhaqaaqyo Ciidan oo ay ku baadi goobayaan Xubnaha ka tirsan Al-Shabaab ee xalay weerarka kusoo qaaday.\n← Safiirka Shiinaha u fadhiya Soomaaliya oo casumaad u fidiyay dowladda Soomaaliya\nAfduub ka dhacay magaalada Muqdisho iyo ciidamada Booliska oo howlgal ka sameeyay →\nSalaad Cali Jayle oo sheegay in Dibadbaxyada ka dambeeyaan Imaaraadka\nMareykanka oo markii ugu horeysay ka hadlay xiisada u dhaxeysa Somalia iyo Kenya\nRa’isul Wasaare Kheyre oo gudoomiya Shirka Tubta Horumarinta Arrimaha Bulshada